url: =Revolutionary Evolution of an Untold Legacy: Refugee leh Zuau Thugen\nQ. Refugee icihte leh refugee a siaute pen zuau thugen leh zuau phuakte ahi uh hiam?A. Refugee asiau leh refugee a lutte pen thuman a pulak ding leh, kuama theihloh hamsatna a thuakkhate' tang ding in a pulak, a lakkhia, a pholak khia minam leh Pasian' mizatte uh ahi uh hi. Bang hang hiam cih leh amaute in aw neilote tang in aw hi in, thu gen khuan neilote' thugena theih na ding in taangmi asemte, mipi a ding in a dingte ahi uh hi.\nGtn. I Topa Zeisu amu ngei kuamah i om kei hi. Ahih hang in mi kineihsiam leh limsuaih siamte hang in Zeisu i mitkha ah a luai theih na ding in (actor) te Zeisu hong kineih uh in, Zeisu' video te hong kizaih uh ciang in piangthakna leh Pasian hihna zahtakna a nei thei mi tampi om hi. A taangmi ding, aki neih ding leh a thuaktakpite' thuakna a genkhia ding in taangmi om kei leh leitung ah haksatna cih pen gamdangte in hong theihpih lo ding uh hi.\nPosted by Taang Sianpu at 11:43 AM


timestamp: atn

url: =Pasian Kheging Za ~ Dr. Ngul Khan Pau :: ZOMI DAILY\nposted on 28 July 2015 at 7:05 am Lomkholna: Article, Biakna, Ngulkhanpau\n“A nitak ciangin huan sungah Topa Pasian a hong paina ging amaute in za uh a, Topa Pasian’ muh loh dingin mipa leh a zi, huan sung singte lakah a bu uh hi.”\nAmasa in i Lai Siangtho simna nam nih in kingaihsun thei hi. Khatna, Pasian lampai ging za uh hi, ci-in kilet thei a; tua ciang, Pasian aw za uh hi, ci-in zong kilet thei hi. Ahizongin tuni adingin Pasian ‘lampai ging’ cih in ngaihsun khawm leng ka ci hi. Pasian in khe nei hiam? Ama khe tawh pai takpi mah hi ding hiam? Chrysostom in, “Vantung ka tutna leitung ka khe ngakna a ci Pasian khe tawh pai ding hiam? Mun khempeuh ah om Topa tua huan neu khat sungah bangci pai ding hiam?” ci-in dotna bawl hi. Adam leh Eve mawhna sungah a sih zawh uh ciangin Pasian in Amah banga a bawlsa mihingte zong hi. Tua hangin tua huan neu khat sungah Pasian khe ging kiza hi.\nI. Pasian leh Adamte nupa kikhawl: Mihingte ganhing bangin hong kibawl hilo hi. Na khempeuh Pasian in thu tawh na piangsak hi. Ahi zongin mihing hong bawl ding ciangin Ama khut zanga, Ama nuntakna hu hong muam hi. Tua hangin mihing leh ganhing kibanglo hi. Nisimin Pasian leh Adam te nupa kikhawl dingin ka ngaihsun hi. Mawhna hangin Pasian leh mihing kikhenna a om ma na ngaihsun ngei hiam? Pasian leh a bawlsa mihingte lawmta bangin kikhawl ding uh hi. Pasian thukhen dingin va pailo ding a, lawmta kihawh, kiveh bangin hun zang khawm ding uh hi.\n“Pasian omna” cih leh “mihing omna” tuam om dingin na ngaihsun hiam? Mawhna hong lut a-kipanin “tuam om” hong kipan hilo ding hiam? Kumpi Solomon in mihing hong kipiansakna thu hih bangin na gelh hi. “Hih thute khempeuh banah gen ding thu khat bek om hi. Mihing hong kipian’sakna a thu bulpi pen in: Pasian zahtakna leh a thupiakte man’na ahi hi,” (Thuhilhna 12:13) ci hi. Nang hong kipiansakna hang na tel zo maw? Hong piansak deihna bangin na gamta maw?\nII. Pasian hong paina ging za uh: Lai Siangtho telsut mi khat in, “Adam leh Eve kibu” cih pen “Mawhna i bawl ciangin mite muhna dingah kibawl nuam lo hi, a simthamin kigamta hi,” ci hi. Mihoih a kineihkhem vive ahih hangin lah hoihna neilote i hi uh hi. ‘Pasian paina ging za’ cih leh ‘Pasian amau kiangah om’ cih Lai Siangtho in a kibangin zangkhawm hi. Amau tawh tengkhawm amau tawh omkhawm cih tawh kibang hi.\nHih a nuai a Lai Siangtho munte sim leteh Pasian amau kiangah a om ciangin amau tawh lam paikhawm bangin kigen hi. “Keimah in note lakah omna ka bawl ding a, keimah in note kong kih kei ding hi. Keimah, note’ lakah omin note’ Pasian ka hi ding a, note, keima mite na hi ding uh hi,” (Siampi Laibu 26:11-12); “Bang hang hiam cih leh note hong hon ding leh note’ mai-a na galte uh a hong pia dingin Topa na Pasian uh na giahphual laizang uh ah hong pai hi.\nTua ahih ciangin note lakah a kilawmlo nate a muhlohna ding leh note kiang panin amah a paikhiat lohna dingin na giahphual uh siangtho ding hi,” (Thuh 23:14); “Israel mite Egypt panin ka paikhiatpih toh ni-a kipan tuni dongin biakinn sungah ka om nai kei a, puanbuk sungah omin ka pai kawikawi hi. Israel mite khempeuh tawh ka painasa mun khempeuhah, ka mi Israel-te a cing dingin ka piak thukhente khat peuhpeuh tungah, “Bang hangin taamtak biakinn hoih hong lamsaklo na hi hiam?” ci-in kam khat beek gen ngei ka hi hiam?’ ci hi (II Sam. 7:6-7).\nPasian tawh lampai khawm i cih ciangin a kinaihna, lawmta bangin kikholhna lam genna hi. JFB Bible Commentary in, “Amau kiangah Pasian in ni dang lai bangin itna kamnem tawh hong pai, kinawh het loin Adam leh Eve in a zak theih dingin hong pai cihna hi,” ci hi. Pasian khe ging bil tawh zak bek ding hi loin i lungsim tawh zak ding hi zaw hi. “Pasian paina ging” cih leh “Pasian tawh lam paikhawm” cih Piancil sungah tam veipi kimu hi. Pasian khe ging a zak hangin a laulo mi siangthote Enoch (Pian 5:21-24), Noah (Pian 6:9), Abraham (Pian 17:1) “Pasian tawh lam paikhawm” ci-in kiciamteh hi. Adam leh Eve in mawhna hangin Pasian khe ging a zak uh ciangin a buk uh hangin, mi siangthote’n Pasian tawh tonkhop ding na lungulh penpen uh hi.\nIII. Bang hunin Pasian va hawh hiam? Hebrew Lai Siangtho in Pasian hawh hun “huih nun hunin” ci a, Greek Lai Siangtho in “huih” omsaklo in “nitak lamin” ci hi. Jerome in, “Sun lang huih nun hiauhiau hun” ci-in gen hi. Hih in hong theihsak nop thu in sun hun pawlin Adam leh Eve na khial khin uh a, nitak lamin thukhen dingin Pasian hong pai hi dingin kingaihsun hi. John Calvin in, “Kei ngaihsutna panin Adam leh Eve theiteh tawh kituamin zan hun zang khin uh hi. Zan khuamial sung amau kilimbawlna tawh a zat khit uh ciangin, a zing nisuak huih khi hong nung hiauhiau hun hi ding hi,” ci hi.\nZing nisuah hun huihkhi dam nung hiauhiau hunin Pasian amau kiangah va pai hiding hi. Midang pawlkhat in sun hun sung mah hi ding a, Pasian khe ging zong hi kenteh, amau mawhna sungah a puk khit uh ciangin singteh kia nangawnin lauhna pia hi ding hi, ci pawl zong om hi. John Calvin mah in ama ngaihsutna hibangin gelh thuah hi. “Pasian a pai ciangin huih nung hiauhiau in zui hi, tua bang huihnun’ hiauhiaute in Adam leh a zi sia leh pha theihna khanglosak hi,” ci hi.\nPasian pen eite theihzawh ding hi lo hi. Huihkhi dam hiauhiau i cih Ama gamtatna genna ahi hi. Bang hang hiam cih leh Kumpi David in, “Na kamtai dingin huihte na bawl a, mei leh meikuangte na’ nasemte na hisak hi,” na ci hi (Late 104:3). Pasian in a bawlsa na khat peuhpeuh zang thei hi. Hih laiah huihnung in Adam leh a zi thukhenna thuak ding limlahna hi kha ding hi. ‘Adam leh Eve na khempeuh a muthei Pasian kiang panin kibuksawm hi’ cih na ngaihsun ngei maw? Zan khuamial zong Ama adingin sun nitang tawh a kibang Pasian adingin, “Adam koiah om na hiam?” a cih a mu lo takpi mah hi ding hiam? Eite zong Pasian kiang pan buk i sawm leh i bukna singsawlte’n hong seel zo takpi ding hiam?\nTua hangin David in, “Nangmah a pelh dingin koi-ah pai ding a, nangma omna panin koi lai-ah taikhia ding ka hi hiam? Vantungah kahto leng tua lai-ah nang na om a, Leinuai misite’ gamah lupna bawlta leng zong tua lai-ah zong nang na om veve hi. Leimong pekah leengin, tuipi mong pekah omta leng zong, tua lai nangawnah nangma khut in kei hong paipihin, na khut taklam in kei hong len ding hi. “Khuamial in kei hong tuamcip hen la, ka kiima khuavak omte zan khuamial suak hen,” ci ta leng zong, tua nangawnah nangma-a’ dingin khuamial pen miallo a, zan khuamial pen sun nitaang tawh kibang hi. Bang hang hiam cih leh nang-a’ dingin khuamial pen khuavak mah bang lel hi,” (Late 139:7-12) ci hi.\nNang kiangah Pasian bang hunin hong hawh hiam? Khua hun nuam mahmah hun a tel hiam? Hong tai ding hi leh huihdam nung hiauhiau sangin meikuang tawh hong pai-zaw lo ding hiam? Topa in na hun hoih penpen hunin hong hopih nuam ahih manin “nitak lam huih siang nun hunin’ nang kiangah hong pai hi. Hebrew pau-ah ruah pen huih leh “kha” cihna zong ahi hi. Tulaitak nang kiangah Pasian huih hong nung tawntung hi. Na bukna munah nang na kiphawksak loh hangin Pasian huih, Kha Siangtho in, “Nang koi-ah om na hiam?” ci-in hong sam hi. Na hun hoih penpen gupna ni a hong sampa kiangah, “Topa aw, ka khial khin zo hi, na ta kici dingin ka kilawm nawn kei hi. Hong maisak in” bang hangin ci lo ding ihiam? Bangtan nangma bawltawm singsawl nuai-ah kibu ding na hiam? Singkung bel teitei ning na cih leh sing phung belhtak penpen Singlamteh, tua bekbek om hi. Tua belhtaak Singlamteh a muh uh ciang la phuakte in,\nKa kisak theihna hi,\nVantung khua ka tun ciangin\nA nuam ka ngah nang hi”\n“Tua Singlamteh ke’n ngilh ngei kei ning,\nZawhna minpha ka tutzawh mateng,\nTua Singlamteh khah lo lenlen ning,\nKham lukhu tawh ka khek mateng in,”\nna ci ngeungeu bek uh hi.\nIV. Pasian tai na mu ngei maw? Tapa taimangpa hong ciah kik ciangin i Lai Siangtho in, “Tua ahih manin amah kithawi-in a pa kiangah a ciahkik dingin a pai hi. Ahi zongin inn a tun’ ma-in a pa in na galmuh a, hehpihhuaisa mahmah ahih manin va delhin, a tapa ngawngkawi-in a nam hi,” (Luke 15:20). Banghangin a pa in a omna panin na ngak lo hiam? Banghangin delh hiam?\nI Lai Siangtho in ‘hehpihhuaisa’ ci hi. Hih kammal ‘hehpihhuaisa’ cih “Topa in tua meigongnu a muh ciangin a khasiat suak a, “Kap kei in,” ci-in a khem hi,” (Luke 7:13), “Ahi zongin Samaria mi khualzin khat tualai mun hong tungin a liampa a muh ciangin hehpihhuaisa a…,” (Luke 10:33) cih sungah ‘hehpihhuaisa’ cih kizang hi. A tapa hehphihuaisa ahih manin a dawn dingin ma’tai hi. A tai lam zong theilo kha ding hi. Itna in amah taisak hi.\nLai Siangtho hilhcian khat ka simna-ah, tua hun lai Israel gamah mite tengkhawm uh hi, ci hi. Tang ten cih bang omlo hi. Tua bek thamloin a tapa taikhiat, a pa a simmawhna a veng leh pamte in zong theihpih, tua bek hiloin na sakpih lai uh hi. Tua hangin a tapa hong ciah a mu midangte in ‘nu leh pa simmawhpa’ ci-in suang tawh deng ut phial ding uh hi. Tua bang a pianma in a pa in a tapa lamah tai hi. Hihlai a tapa taimangpa’ pa pen eite Pasian tawh kiteh thei hi.\nPasian in a bawlsa mimangte a kileh kik ciangin a tokhomah tu hithiatin ngaklo hi. Itna tawh kidim Pasian ahih manin nangma lamah hong tai hi. Pasian tai ging na za ngei hiam? Pasian in nang hong ngawngkawi-in hong tawp (nam) lam na thei ngei maw? Puan hoih penpen, khedap leh zungbuh hong bulhsak un ci a lungdamna tawh kidim Pasian maitang na mu ngei maw? “Bawngno thau penpen go in pawikham ni.” Lungdamna lian lua ahih manin a neih lakah a hoih penpen tawh nang hong pahtawi hi; na tel hiam?\n‘Pasian ta ka hi’ cih kitelna na neih kei leh, “Singlamteh pua kawmkawm a pai lai Jesu khe ging na za nuam hiam?” Kalvari mualtung zuanin sisan tawh kidim na Topa mel na mu ngei maw? A lampi totna khempeuhah sisan kai zihziah ahih manin tuni dongin tua lampi “Sisan Lampi” a kicihna na thei hiam? Eden huan pan a hong zonna khe pen Singlamteh tungah kikilhcip ahihlam na thei maw?\nPasian khe ging bil tawh zak ding hi loin lungsim tawh zak ding ahi hi. Rev. Dr. J.M. Ngul Khan Pau\nPrevious: OM Laibu zuakna MV DOULOS Tembawpi ~ Hau Za Cin\nNext: Technology i cihcih bang hi peuhmah hiam? ~ Hau Za Cin\nAdam le Eve in gupna a ngah dia?


url: =Kawlgam buhtangvai kipawlkhopna “Myanmar Rice Federation” te ii website ki suksiatsak :: ZOMI DAILY\nposted on 13 September 2017 at 4:37 pm Lomkholna: Myanmar, News, Sawltak\nMyanmar, Rakhine State sung Rohingya buaina vaitawh kizom in, ahuh apanpih te’n Myanmar Website khat Hack sak leuleu uhhi. Tua aki Hack sak Website pen “Myanmar Rice Federation” te website ahihi.\nHih “Myanmar Rice Federation” cihpen Kawlgam sungah buhtang tawh kisai in kipawlkhopna te website ahihi. Hih kipawlna Organization tepen Kawlgam panin gampualam ah buhtang aki zuakhiatding ciangin Rice Export Deals te avaihawm athuneipi te ahi uhhi.\nTulaitak tua Myanmar Rice Federation te website ahi http://myanmarricefederation.org pen Computer siamte’n Hack sak uh a, website ah akilut ciangin “Please pray for our brothers in Myanmar” cih laimal akimuding in Homepage ah koihsak uhhi.\nHih website abawlsiatsak Hacker tepen amauleh amau “Muslim and Proud” kici uh a, website akilut ciangin Arabic la khat kihong duaduasak uhhi.\nHomepage ii anuai ah Twitter Account dankhat gelhsak uh a, ahi zongin tua Twitter ah mekleng Twitter Homepage bek hongsuak hi.\nTuciangciang tua Myanmar Rice Federation te website pen aki Hack bangbangin omlai a, bangmah ki puahphakik nailo hi.\nRelated: Dialkhai vai alungkimlo Indonesia Hacker te’n Malaysia website bawlsiatsak\nTukha kipatcillam inzong Myanmar Government Website pawlkhat ki Hack sakkhin hi. Tua aki Hack sak hunlai in “Dry Zone Greening Department” te ii Website zong kihelkha a, Website Homepage ah “HACKED HACKED STOP KILLING MUSLIMS IN BURMA FUCK MYNAMAR STOP KILLONG MUSIMS HACKED BY PR3D4TOR” ci’n kigelhsak hi. Website neite’n Security hoihtak na limngaihsut un, hong sutsiatsak sawmsawm omkhathei hi. Sawltak #zomidaily\nPrevious: RapidKL Bus Driver khatin mawtaw a phenghawlgawp laitak Video kithehzak\nNext: Puteek mawtawhawl khatin Brake sikding, Accelerator sikkhial in Store sung lutsuak


url: =JANUARY 30, 2021 ~ MUC\nRuth In Pasian a Masak Manin\nPasian masak cih pen a hamsa khat hi. Ruth nunzia tungtawnin i nuntakna-ah Pasian masak zia ding ettehhuai a om diam?\nRuth pen Israel minam hi lo hi. Amah pen Moab minam hi-in, Chemosh, ngasa pasian bia mi khat hi ding hi. Chemosh pasian pen a nusia pasian khatin minthang hi. 2 Kum. 3:27 sungah Moab kumpipa in ama kumpi tokhom a luah ding a tapa pen Chemosh pasian bia nadingin sisan tawh biakna-in pia hi.\nAhi zongin Ruth teeknu, Naomi in Jehovah, itna nei Israel mite Pasian in saltanna pan suahtakna pia-in khat le khat ki-it dingin sawl hi. Hih thu a pianma pekin Ruth in Jehovah Pasian bia khin kha thei hi. Lungmanna khat hong tuak kha hi; kum 10 sungin Noami pasal leh a tate nih si uh hi. A monu Ruth leh Orpah in lamet bei uh hi. A pasalte uh nuntaklai-in inn sung nunzia in hamsa khin hi. Tu-in hong hamsa zaw ta hi. Noami in Israel gamah ciah kik dinging eel a, a mote gel ciahkik dingin pulaak hi. Orpah in thukim pah hi. Ahi zongin Ruth in nial hi. Tua bangin lamet bei-in a om laitak Ruth in ama phutkhak thute hangin Pasian tungah lungkimlohna bangmah nei lo hi. Ahi zongin Ruth in Pasian masak ahih manin Noami tawh kibangin Jehovah bia uh hi. Ruth in hih bangin pulaak hi: " Ciah kik dingin hong sawlsawl nawn kei in. Na paipai-na munah ka hong zui ding hi. Nangma mite in keima mi hi ding uh hi a, na piak Pasian in keima Pasian hi ding hi, ci-in a teeknu a khahnuam kei hi” Ruth 1:16.\nTulaitakin nuntak hamsa nasa kha ding hi. Pasian masakna hangin na khempeuh in lungnopna tawh kidim ding cih pen kamciam om lo hi. Ahi zongin lungnopna leh hotkhatna i ngah thei hi. Ruth in itna tawh kidim pasal nei a, Pasian mite tawh hong nungta khawm hi. Ama khanggui sung pan leitung Honpa, Jesuh a hong khangkhia, hamphatna nei hi.\nRuth in Pasian masak hi. Amah bangin eite in zong na khempeuhah Pasian i masak ding hi.


url: =Hihte Lakpan Aneupen - Zomi Adventist Innkuan\nLesson 8: Hihte Lakpan Aneupen\nSabbath Nitaklam Aug. 17\nTukaalsung sim ding: Matt. 5:2-16, 38-48; Rom. 12:20,21; Luke 16:19-31; Luke 12:13-21; Matt. 25:31-46.\nKamngah : “Tua ciangin Kumpipa in amaute kiangah, “Note kiangah kong gen inah: hih ka sanggamte a neupen khat nangawn na limbawl uh ciangin, kei tungah a hong bawl na hi uhhi.” Matt. 25 : 40\nZeisu in mi a donna thu, a diak in a liam a baite leh a mangthangte don phadiak ahih manin, mi donzia a gending tam mahmah ding hi. Zeisu’ hilhna te pen septak tak ding te hi a, hong vaikhakna ah, thumaanna, hoihna, hehpihna cihte leitung a om lai a septe lim etteh in midang tungah i sem dinghi.\nZeisu in vantungkumpigam thu zong genlai hi. A genbang hileh, vantung kum pigam pen tumahmah inzong i ngahtheihdan ahi hi. Leitung kumpigam nuntakdan a hilo, a tumdang khat a nuntakna ahi hi. Zeisu’ thuhilhna te in tua kumpigam paizia te telgen sitset a, tuate lakah, Pasian’ na i sepdan, midangte tawh i kizopdan cihte a kihel ding hi.\nMualtung Thuhilhna Tawh Kizomsak\nZeisu’ thugenna te lakpan a saupen in Mualtung Thuhilhna a hihi.Pasian’ gamsung a nuntakdan teng a genciangin, thumanpha honkhat hi a, Lungnopna (Beatitude)ki ci hi.\nMatt. 5 : 2-16 simin. Hih thu 9 tengah”thupha ngahmi” a cihciangin a kibatkim na uh bang hipen hiam?\nHih thute khalam panbek hilo in, taksa tawh sep taktak ding kisam hi.Zeisu in eimahmah i zawngkhalna te phawkding ci hi. Diktatna (thumaanna) a kicizong ki niamkhiatna, hehpihna, ki lemsakna, lungsim siangthona cihte thu gen hi. Tua bang a nuntak ding Zeisu in agen na ah, ci leh khuavak hi dingin nungzuite vaikhak lai hi (Matt. 5:13-16).\nZatna mantak in i zatnak leh, ci leh khuavak pen amau kihelna ah ki lamdanna bawlzo hi. Ci in limna piangsak a, anzong sawt tosak hi. I kimkot a omte adingin a hoih i hihding kisam hi. Tua mahbangin, khuavak in khuamial hawlkhia a, ling leh gal hong muthei sak, inn leh khuapi galmuanna hongpia hi. Zeisu in, “Midangte in na gamtatna hoihte a muhuh ciangin, vantung a om na Pa uh min a phat theihna’ng un, mite maiah na gamtatna hoihna uh khuavak bangin na kilangsak un”(Matt. 5 : 16).\nCi leh khuavak a nihgel un, nungzuite in a kimkot a te tungah huzaap a neihna ding a cihnopna ahi hi.Eite in lungsim siangtho nei in, ki niamkhiat, hehpihna nei, ki lemna bawl in nenniam na thuakzo in hileng leitung ading ci leh khuavak i hihi.\nNa pawlpi leh na vengte in, na veng sungah, ci leh khuavak a hih nading bang hih uh hiam? Na pawlpi in na vengsung vuah nasem a hih manin, na veng a nopzawkna bang omta hiam? Amau tawh kipawl kei le uh cin, na vengsung bang kilamdan na om in na um hiam?\nHoihna Tawh Siatna Zo\nZeisu’ thuhilhte ngaihsut ciangin, kuabang mite tungah hilh a, tua lai hun om dan bangci om cih zong ngaihsut kul hi. A nasepna munpan mihonpi kaikhawm zo pah hi (Matt. 4 :25; 5 : 1).A tamzaw pen mimawkmawk, Rome gam a teng hi a, pawl khatte leuleu teh Jew makai pite leh biakna makaipite a hi uhhi. Mimawkmawk khat adingin nuntak haksa mahmah hi. Phiangsiah te gikthei mahmah a, biakna ngeina te zong khauhthei lua uh hi.\nTuate a thuhilhna ah, amaute bang dinmun tung taleh, vangnei takin omtheih ding, a nuamzaw nuntakdan ding Zeisu in gen hi. Matt. 5 : 38-48 sungah, manglai in “pang langkhat dawh laizaw in, puan tungsilh piakbeh laizaw in, taikhat sungmah na puaksak suaklai zaw in” cih kammalte pen, pauzangsehna hi ta a; Hih kammalte laangmahmah ahih manin, thumaan zong seelcip zozaw hi.\nHihbang thute pen a om thithe thute hilel a, thungai te ading lamdang lualo hi. A tote un simmawhbawl thei lua lel uhhi. Leitang zapipi neite tung khawngah a huang uhpeuh sumh zelzel uhhi. Galkapte’n zong zawhthawhthu peuhtawh na sawl gawpgawp thei uhhi. Tua bang ciangin, vangnei takin kikem khinkhian zaw ding, a nengniamte tawh a kilawmzah sangin a tamzaw zahtakna piazaw ding a, vangbeisak zawlo ding a ci nuam hizaw hi. Kumpilamte in a zawhthawhbawl nop ciangin, mipite’n zong teeltheihna neilai cihthu leh, thuzawi tawh dozaw ding cihte hizaw hi.\nMatt. 3 :38-48 leh Rom. 12 : 20, 21 simkaak in. Hihte thu bulpi bangin i nungta thei ding hiam?\nZeisu in, “kamsangte’ thukham khempeuh” Lai Siangtholui sunga om khem peuh tomkaih liklek a: “Note tungah hong kibawl ding na deih bangun, midangte tungah na bawl un” (Matt. 7:12) cihi. Tu mahmah in, Topa hong sawl, na khat peuh peuh, sumbei paibei paulo in na bangci bawl theih diam?\nLuke 10:25-27 simin. Zeisu tungah thu a dongpa, thukham siapa in, Pasian’ mai ah a santakcing Lai Siangtholui thupiak khat tomlak sak hi. Hih thupiak nihte a koici kizop tam?\nZeisu, thu a kidot ciangin, a dongpa’ lamet hetloh thupiang ding khat tawh dawng kiau hi. Lev.19:18 na ah, “nomau na ki ituh bangin, na vengte na it ding uhhi” ci hi. Biaknami tampi takte in, “vengte” cih ciangtanh dingin thu tampi kikum uh hihtuak hi. Zeisu in hih kammal hong nak telsak nuamlua aih manin, veng te bek hilo in, mi khempeuh tungah hoihna lakun ci zaw hi. “Na galte itun la, hong bawl siate thu ngetsak un. Amah in mihoihte leh misia te tungah a kibangin ni tang sak khawm a, mihoihte leh misia te tungah a kibangin guah zusak hi” (Matt. 5 : 44, 45).\nBiakna lamah a siam mahmah khat in thukham tawh Zeisu sin dingin hong kipan a, “ka vengpa kua hiam?” (Luke 10 : 29) na ci hi. Tua a dawnna in Zeisu in, Siamazih mipa’ thu na gen hi. Thukham siapa dotna “vengpa” tektek sukha lian dingin dawng lo zaw a,”pai in la, nang huhna a kisampa’ vengpa na suakin” ci ziau hi (Luke 10:36, 37).\nLuke 10:30-37 simin. Zeisu gen, amau huhna a kisam mi a mu, mithum omzia thum tengin a kician kilamdanna bang a nei uhhiam?\nZeisu thuhilhna ah a laang mahmah, a khauhpen hilhna te in, biakna mi kihi khemsak napi, mi cimawhte a donmeel lo, “Siamazih mipa tangthu sungah, Khazih in, biakna neitaktak te omzia lak hi. Hihdaan, upna, biakna ngeina cihte hilo in, itna nasepna tawh mi noptuamna ding a semte hizaw hi” (EGWhite, The Desire of Ages laimai 497).\nZeisu’n a thuhilhna ah, a pualam mite, Pasian maiah thumaanlo a kici te, Pasian in mi khempeuh a nungzui ding a sam a hihna lak dingin, kawkzaw hi. A thugen a za masa te, Zeisu kiang a pai in, tawntung nuntakna ngah na’ng i dot ciangin ei’ huhna a kisamte khatpeuh kiangah a vengpa hi in hong ci ziau hi.\nMi Haupa Leh Lazarus\nMi Haupa leh Lazarus thugentehna sungah (Luke 16:19-31), Zeisu’n mi nih’ thu gen a, khatpa hau in, khatpa zawngkhia lua hi. Mi cimawh t’ading bangmah ngaihsut sakna omlo na munah, micimawh te’n, mihau te inn khawngah khutdawh ngetding hi lelpeuh hi. Mihaute’n phalnatawh cimawhte hawm ding cih hi napi’n, hih mihaupa in, “angsungbek thei a hih manin, asanggampa cihmawhna huh hetlo hi” (EGWhite, Christ’s Object Lessons lai. 261). A nuntaksung uh bel bangmah thu kikheel omlo hi napi; a sihkhit uh teh, Pasian thukhenna bangin, ki lumlet lian hi.\nLuke 16:19-31 leh Luke 12:13-21 simkaak in. A kibatna, a kilamdanna bangteng om a, bang hong thuhilh nuam na ci hiam?\nTua tangthu tegel lakah, mihaupa’ mawhna hang a hau cihzong omsak tuankei.Anih un nasep hanciamtuak, ngimdan siamtuak, Pasian thupha sangtuak uh ci. Aih hang, paikhialhna khatpen, nuntakna, Pasian, sum leh midangte tungtang hi zaw. Hihte pen, tawntung thu te tawh na kizom hi.\nZeisu hunlai a mite’n sihkhit nungah nuntak kikdan a upna uh tawh kizui in, mihaupa leh Lazarus tangthu in, tu a i nuntaklai in i teelna te in, i nuntak kikding ciang ading hipah cih honglak hi. Ei huh ding a kisam mite va huhna in, a hoihpen teelna hi. “Abraham” in a thuaksia mihaupa a kawkleh, Lai Siangtho in “Amaute in Moses leh adang kamsangte a nei uh hi; tuate thu ngaita uhhen” (Luke 16:29).\nZeisu thuhilhna ah hauhna in mawhzolna hi thei a, angah, akem, azongte pen, Pasian’ gampan hong gamlasak in eimah leh eimah hong kibulphuh sakthei hi. Ama’ gam leh dikna zong masa ding a, i thupha saante pen i kimkot a omte kiangah hawm sawndingin Zeisu in hongsam hi.\nNa sum dinmun bangbang a hi zongin, Christian te’n a bulphuh ding thu munah sum itna hangin, nasumte na tunsak lohna dingin na koici kikep ding hiam?\nHihte Lakah A Neupen\nMundang khatah, Zeisu, dotna khat a kidot ciangin, lamet hetlohpi khatin a dawnkikna, Matt. 24,25 sung-tengah i mu thei hi. Nungzuite in, Jerusalem biakinnpi kisiat dingleh, Zeisu hong paikik ding hun donguh (Matt. 24:1-3) hi. Zeisu’ a dawnkik na ah gilkialte anvak ding, dangtakte tuipia ding, zindo siam ding, puan neilote puan silhsak ding, dammawh veh ding, thongkia te vehding ci hi. “Hih ka sanggamte a neupen khat na limbawl uh – na limbawloh uh ciangin, keitungah hongbawl na hi uh hi” (Matt. 25:40, 45) na ci hi.\nHih thute in, a nunung thukhenna tawh zong a kizomh toto ahi hi. Matt. 24 sung bup ah, Zeisu in, nungzuite ading a kician dawnna te, lim leh na lamdangte Jerusalem kisiat ding thutegenkhol a; note in “vil un ngak un” la, Pasian’ khuavak sungleh Zeisu hong paikik ding hun ngakun ci hi. Matt. 25 a patna lamah, nungak pil leh pillote tangthu in, lam-etloh laitak hongpai ding Zeisu dawnna ding kiginkholh nading; nasem mi thumte tangthu in zong, vilkawm ngak-kawmin gina tak a nasem ding; tuu leh keel gentehna thu in, Pasian’ mite bangci nuntakding cih thute hong hilh hi.\nMatt. 25 : 31-46 simin. Zeisu in bang gen hiam? Gupkhiatna in sepna hang hilo hiam? Ama kammal te in, hong gumthei upna nei cih teh bang a ci nuam a hi diam?\nZeisu’n, midangte i huh ciangin, Ama tungah hih hong ci a- tua in i ngaihsutna hong khangto sak hi. Zeisu anne ding a sam, aih ke’h thongsung, zato khawngah veh dingin kingaihsun in. Amah’n, tuabang na hihna uh pen keitungah hong hih na hi uhhi ci hi. Tuabang hunhoih bangzahin manpha hiam?\nZeisu’ kammalte, thunget ki aapna tawh limsim in. Amah in gilkialte, puan neilo te, thongkia te tawh ki zakim a kikoih nate na telthei hiam? Hih thute in nang ading bang naseplian hong guan nasa hiam?\nEGWhite. The Desire of Ages sungpan “Siamazih Mihoihpa” lai 497-505 leh “Ka Sanggamte Lakah A Neupen” lai 637-641; Christ’s Object Lessons sungpan, “Kuam Thukpi Kihal” lai 260-271; “Ka Vengte Kua” Lai 376-389 cihte simin.\n“Khazih in ki deidanna kawmpi te ahi angkhualna, minam deina cihte paaikhia a, mi khempeuh itding hong hilh hi. Kuam neucik ahi angsung khualna sungpan mite lamto in,ki deidanna kawm ahi beh, pawlpi leh minam cih khempeuh phelkhia mang hi. Vengte leh lengla te, tual leh galte ki lamdang saklo ta hi.Aki tasamte khempeuh i vengte hisak a, leitungpen i lo hisak ta hi” (EGWhite, Thoughts From the Mount of Blessings- lai. 42).\n“Kham thukham i dinmun in Christian te’ dinmun taktak hi a; palsatna in khemna ahi hi.Zeisu in mihingte manphasak in a nuntakna nangawn a piakliang laitakin; mihingte a niamkhiat mahmah biakna khawng om a;mizawng cimawhte khawng a don nuamlo biakna pen, biakna khem, biakna zuau hi ci hi. Mizawng cimawhte neusehna in, Khazih tungah thumaan lohna hi cihi. Mite’n Khazih a min in pua uh a, a nuntakna sung vuah, Khazih nial uhhi. Tua a hihmanin Christian te in, leitungah vang nei zolo uhhi” (EGWhite, Thoughts From the Mount of Blessings, laimai 136).\nTukaal sung sinna khempeuh pan koi khawk simnuam na sa pen hiam? Banghang?\nEGWhite kammal te lakah,”mite’ ki tasapna, thuakna leh mite dinmun a donlo upna pen biakna zuau cihi.” I kidop mahmah ding thu khat ah, “thumaan” nei lel hang e, bangmah phamawh kei ci in ki lungnop sakna bang hangin lauhuai ding hiam?\nNi lini sinna sungpan “thumaan” theihna in bang kisapna neisak lailai hiam?\nTomlaakna : Zeisu thuhilhna te in, Pasian’ gammi te nuntakzia kidangte thu hong hilh hi. Lai Siangtho lui thukhunpi tungah kilamin, mizawngte, cimawh te tung tang thute zaisak hi. Ama’ hong tuaksuk kikding a ngak kawmun, hihbang mite tungah itna leh deihsakna tawh donding in sawl hi.\nPrev post Huihpi Sungah Vantungmite\nNext post Standard Zolai Format


url: =Sawltak Tangthu 6 | Siantongluan.net\nSawltak Tangthu 6\nSawltak Tangthu 6 |\nTua khit ciangin thu um mi hong tam tektek a, Jew mite leh Grik pau a zang Jew mite kikalah kiphunsanna thu hong om hi. Grik pau a zang Jew mite in, "Annek tuidawn, sumlepai hawmna-ah ka meigong numeite uh hong kipiaksak lo hi," ci-in lungkimlo uh hi.\nTua ahih manin sawltak sawmlenihte in thu um mi khempeuh samin kaikhawm uh a, "Kote in Pasian thu hilh ding don manlo liangin annek tuidawn sumlepai vai-ah kong manlah ding uh kilawmlo hi.\nTua ahih ciangin sanggamte aw, note lak panin pilna leh Kha Siangtho a nei mihing sagih hong kitengkhia un la, hih thute a vaihawm dingin i koih ding hi.\nTua hi leh kote in ka hun khempeuh uh thungetna leh thuhilhna-in kong zang thei ding uh hi," a ci uh hi.\nA vekpi-un sawltakte thugente thukimpih uh ahih manin, Kha Siangtho tawh kidimin upna a nei Stefen, Filip, Prokhoras, Nikanor, Timon, Parmenas, leh Antiok khua pan Gentail mi ahi Jew biakna a zui Nikolas a teel uh hi.\nAmaute in sawltakte kiangah hih mite paipih uh a, sawltakte in a lu tung uhah a khut uh nga-in thu a ngetsak uh hi.\nTua bangin Pasian thu kizelin hong khang semsem hi. Jerusalem khuasungah thu um mi tampi tak hong kibehlap a, siampi tampi tak in zong Lungdamna Thu a hong um uh hi.\nPasian in Stefen tungah thupha tampi tak pia-in vangliatna lianpi neisak a, amah in mite lakah lim leh na lamdang lianpipi a bawl hi.\nAhi zongin mi pawlkhat in Stefen langpan uh hi. Tua mite pen mite in, "Sal Suakta Mite," a cihte pawl uh hi a, Sairin khua leh Alexandria khua panin a hong pai Jew mite ahi uh hi. Hih Jew mite, Silisia leh Asia gam pan a hong pai Jew mite tawh kipawlin Stefen tawh thu kisel dingin hong kipan uh hi.\nAhi zongin Kha Siangtho in Stefen tungah pilna guan ahih manin amaute in thusel zolo uh hi.\nTua ciangin amaute in mi cialin sumgolh pia uh a, "Moses leh Pasian langpangin thu a genna ka za uh hi," cisak uh hi.\nAmaute in hih bangin zuauna tawh mihonte, upate, leh Thukham hilh siate a holhthawh uh hi. Tua ahih manin amaute hong pai-in Stefen man uh a, uliante mai-ah a hong paipih uh hi.\nTua ciangin zuauthu a gen dingin mi pawlkhat hong paipih uh a, "Hih mipa in a siangtho i biakinnpi leh Moses Thukham gensia tawntung hi.\nHih Nazareth khuami Jesuh in biakinnpi phelgawpin, Moses tung pek panin a hong kipan ngeina khempeuh khelmang ding hi, ci-in a thuhilhna ka za uh hi," a cisak uh hi.\nUlian kikhopna sunga a kihel mi khempeuh in Stefen en uh a, a maitang pen vantung mi maitang tawh kibang hi, ci-in a mu kim uh hi.\nTedim Lai Siangtho / Laibu: Sawltak Tangthu 6


url: =Mihing kisimpina thu ~ Pau Tun Thang :: ZOMI DAILY\nposted on 19 July 2016 at 12:52 am Lomkholna: Article, Pautunthang\nMihing kisimpina Census cih kammal pen Latin thumal Censere pana kila sawn hiin siah (Tax) cihna ahi hi.Mihing kisimpina pen nidanglai pek panin gam tuam tuam ah na awm ngei hi.Tuma kum 5000 hunin hih gam pawlkhat Egypt, Babylonia, India, China, Palestine leh Rome ah mihing na kisim ngei uh hi.Lai siangtho ah mihing kisimna nihvei na awm hi.A khatveina pen Moses in kum 1491BC in na bawlin, anihveina pen David in kum 1017BC in na bawl leu leu hi.Hih laisiangtho sunga kisimpina te ah numei leh naupang kihel ngeilo hi.Nidanglaia Kisimpina kineihna hang pen Siahkhawnna a baihzawk nang leh Galkap ding bangzah awm thei cih a theih nawp man uh hi lel hi.\nHun hong pai zel ciangin mite in hih kisim thupina hong thei to sem sem uh in, numei leh naupang zong hong hel ta uh hi.Tuhun a i theih dana Census kician pen USA tein kum 1790 in na pan uh hi,England leh France in zong kum 1801 kum pek in na pan khin uh hi.Tuhun ciang leitung gam a tamzaw in mihing kisimpina(Census) ki nei ciat hi.Gam khen khat gentehna in Afghanistan khawngah bel census awm lo hi.\nIndia gam zong kisimpina a pan baih mah mah gam khat na hi vanglak hi.Nidanglai Ashoka hunlai(3BC) hunlai in zong na kism ngei uh hi.Kum 1867-1872 sungin India gam mun tuam tuamah British Kumpi te in kisimpina na neihpih uh hi.Hun man taka kum 10 hala kisimpina neih lian bel kum 1881 pan ahi hi.Kisimpi nunung pen 2011 pen a 15 veina hong hi ta hi.Kum 2011 kisimpina ah Inn 24 Crores,District 640,Tehsils 5767,Towns 7742 leh Villages 6Lakhs awm hi.Kum 2011 pen Census dangte tawh a kibat lohna khat pen Unique Identification Number(UID) kizang hi.Mima khatciat hi tawh kiciamteh hi.Hih Census a sum kizang zong tawmlo hi RS 2209 Crore tak pha hi.\nMihing kisimpina(Census) a kikaikhawm thu tuam tuam te pen thupi mah mah in bengvakna tampi hong guan hi.A diakin kumpi lam thunei te Planning leh Policy bawlte adingin nuamtuam mah mah ding hi.Laisin (Research Scholar) te adding in zong source hoih mah mah khat hong suak hi.India gamah Political Demand khat peuh peuh akibawl ciang, kumpi in Census ah mihing bangzah pha uh hiam cih en masa uh hi.\nTua ahih manin minam tuam tuamte in Census ah a nam uh a tam thei thei kilang leh deih uh hi.Mi pawlkhat in bel thupi ngaihsut lo in Census Enumerator te hongvak ni ding khang ciang lo peuh kuan san uh hi.Tua ding hi lo in thupi ngaihsuta dotnate hoih taka dawn ding hi zaw hi.\nPrevious: Nipi kikhop biakpiakna kicilo ~ Lian Muan Kim\nNext: Ki khelding kisam ~ Khaineu Hatlangh


url: =LEITUNG BUP ZOMI TE TUNGAH THUZAKSAKNA (CENSUS VAI)\nAthu : 2014 kum 29 March pan 10 April 2014 nidong milip kisimna (Census) vai\nKongit Kawlgam leh Leitung bup aom Zomi u le nau khempeuh aw,\nIh theihsa tek mah bangin Kawlgam sungah tukum 29 March pan in 10 April dong milip kisimna (Census) om ding a, tua munah ih minam (Ethnic) lahkhiat ding kul hi cih ih theitek hi. Ahizongin ei Zo minam te adingin Kumpi te geelsa Code nambat na omlo ahih manin mitampi lung himawh in GZA makai te tungah tu le tu-in hong kidong den hi. Lung hihmawh ding mah ahihi. Hihthu tavuan nei gambup Immigration te tungah a kidot ciangin tua bang a Code nambat omlo te Code nambat 914 OTHER (adangdang) te nambat tawh kigelh thei ding cih ngaihsutna hong pia uh hi. Tua ahih manin ih thutawh kisai-in GZA panin a nuai-a bangin hih dingin kong taangko khia uhhi.\nI minam pen tangtawng pek a kipan midang te hong piak hilo, eimah le eimah i kilawhna ahi, ZOMI mah cih ding aman pen leh ahoih pen ahihi. Tua ahih manin Form i gelh (Fill up) ciangin Code Nambat 914 ZOMI ci-in i at kim dingin kong zasak uhhi.\nHih atung a, tangko khiatna (Statement) pen ZOMI khempeuh in eimah le eimah i kilawhna min ahih manin ngaihsut siam a, hi munah kithukim diamdiam in i kipumkhat nadingin itna leh zahtakna lianpi tawh hong thum ung.\nAdang kong thum nopna laikhat uhah, hih vaitawh kisai-in ngaihsutna kibanglo thei ahih manin tua banga, ngaihsutna a kibanglo mite tawh kam kinialna, kitot kiselna bangmah nanei hetlo in itna leh lungduaina tawh nana kikum in minam picing ihihna nana lahkhiat nadingun GZA mintawh kong thum uhhi.\nIh Biak i paai Tung Pasian in ZOMI khempeuh ih omna tek ah thupha hongpia hen la, Ama’ adingin minam picing leh minam muanhuai hong suaksak ta hen!


url: =Niguk sung kidona (Six Days of War) :: ZOMI DAILY\nposted on 30 August 2015 at 12:15 pm Lomkholna: Article, History, Pautunthang\nIsrael te pen nidanglai pek panin gaal a do den nam ahi uh hi.Khatvei leh gualzo in khatvei leh salah a tan hun uh zong om hi. Sal taanna pan paikhia in gam kician nei lo in sehnel gam khawngah vakvai zel uh hi. A kiim ua om gamte tawh kithutuak ngeilo uh hi. Hun hong pai zel in leitung galpi nihna hunin Juda mi tampi kithat hi.Tua khitciangin kamphatna tawh independent ngah vanglak uh hi.\nKum 1948 in British leh UN vaihawmna tawh Palestine gam mun nih ah kikhen hi. State khata Hitler ii’ hun laia Juda 6 million te om uh hi.A state khat leu leu ah Palestine Arab mite om uh hi. Arab gam tamzaw ten UN vaihawm dan deihlo uh hi.Israel independent dinga hong kipat un zong Arab galkap ten nakpi takin do uh hi.Tua kidona pen The War of Independence hi a arab pau in AL Naqba kici hi.\nThe war of independence ah Arab ten zolo uh ahihmanin mun tuam tuam ah kithehthang uh hi.A in n leh lo te uh it mah mah ta le uh taikhiatsan uh hi.Arab ten a zawhloh uh pen zumhuaisa in a lungsim uh n amah mah hi.Arab gam ten Israel tunga phuba lak pen a tup lian khat uh hong suak hi.A makaite uh zong om mawk mawk thei lo in bangci leeng phuba la thei ding cih bek bek ngaihsun uh hi.\nTua bang dinmun pan in politics lamah kithutuahna ding ngaihsutna tawh Palestine Liberation Organization ( PLO) hong piang hi. Ahmad Shukeirei makai dingin kiteel pah hi. Aigupta President Nasser in Soviet makaite tawh kilawmtakna bawlin huhna tampi ngah hi.Galvan zong Soviet ten pia uh hi.Hih bang dinmun ah hong din ciangun Arab mite zong thalawp uh hi.Kum 1948 a a min siatna uh a beisak dingin kum 1967 ciang Israel te do dingin hong kipan uh hi. Nasser- in Soviet bek tham loin Syria President Hafez al-Assad leh Jordan kumpi Hussain te zong ama lamah pangsak hi.\nArab ten pan masa uh ahihmanin Israel te zong mawk om thei tuan lo uh hi.Israel makai David Ben Gurion a khek Labour Party-a Prime Minister Levi Eshkol in kum 1967 May kha in kidona om ding cih Radio pan pulaak hi.Israel galkap te a lungkiat loh na dingun a manlangin Moshe Dayan pen defence Minister dingin kiseh hi.Kido dingin hong kithawi ta uh hi. Aigupta President Nasser- in kidona om pelmawh ding cih thei ahihmanin May 16 ciangin Britist-France-Israeli ten kum 1956 a a lak uh Suez Canal a UN galkap omte kihemkhia dingin UN makaite kiangah ngen hi. May 22 in tembaw pi paina lampi Strait of Tiran leh santuipi (The Red Sea) nisuahna lam zong khakcip uh hi.Tua munah galkap 1 lakh, kidona motor 1,000 leh kidona tank 1,000 koih uh hi.May kha tawp ciangin Arab gam ten zong kido dingin man ta(ready) ung ciin pulaak uh hi.\nKum 1967 June 5 in kidona kipan ta hi.Zingsang nai 7 lian in Israel te gamtang masa uh hi.Israel ten a masa pen in Egypt Airfield bomb tawh den siat sak uh hi.Tua khitciang tembaw khawlmun thupi te susia kik uh hi.Nisuahna lam pan Aigupta a huh dinga hong pai Jordan galkapte leh Golan Heights muna Syrian galkapte Israel ten thakhat thu in kap uh hi.A sawt lo in Palestinian gama Gaza Strip leh West Bank la zo uh hi.Syria gamgi a Golan Heights, East Jerusalem leh Sinai Peninsula zong la uh hi.A airfield uh leh tembaw khawl mun te kisia khin ahihmanin Arab te June ni 10 in hong guallel ta uh hi.\nIsrael in hun sawtlo sunga Arab kipawlte a zawh theih uh pen lamdang kisa hi.Mi tampi ten Israel CIA te nasep dan leh kido dan(strategy) te a gualzawhna hang lian pen khat in ngaihsun uh hi.Israel ten Sinai Peninsula a lak pen kum 1979 a kilemna (Israel-Egypt Peace Treaty) dungzui in Israel ten Aigupta pia kik hi.West Bank pen Israel galkapte khutsungah om hi.\nKidona a tawp ciangin Judate mun siangtho Jerusalem khuapi Israel te khutsungah hong om kik hi.A nam history ua mun poimawh mah mah West Bank zong tu in Israel te khutsungah om hi.Israel ten mipi ki-ukna(Civil Law) khauh takin bawl pah uh hi. Golan Heights leh East Jeruslem-a teeng Arab ten Israel khua leh tui(citizenship) a ngetna uh phal taka pia dingin thu khensat uh hi.\nIsrael ten manlang taka dan(civil law) a bawl uh pen UN Security Council) in mawhsak hi. UN Security Council ten Golan Heights leh East Jerusalem- pen kuama luah theihloh gam(null and void) cia a ciapteh uh ahi hi.Hih muna teeng peuhmah dan loa teeng(occupied) in ngaihsun uh hi.Israel leh Arab kikal ah kilemna a pian ding lam-etna tawh UN Security Council Danpi 242 ah “Land for Peace” ciin bawl uh hi.Israel ten dan kalh a a luah gam uh paikhiatsan dingin UN Security Council ten thu pia uh hi.Ahizongin Israel in awlmawh lo in UN te dan bawl pen thudon se lo hi.\nKidona tawh a lak uh West Bank a ommun bawl dingin Labour Party kumpi in thu vaihawm pah hi.West Bank pen kum 1948 in Jordan te khutnuai ah om hi.Tua pen Britain bek in thukimpih ahihmanin PLO te khutah aap kik hi.West Banka om mite Palestine arab kum 1948 kido laia refugee te hi pipen uh hi. Kum 1967 a niguk sung kido khit ciangin West Bank pen Israel te khutah om kik hi.Kum 1993 dongin Israel te thunuaiah om hi.PLO ten Israel te kiangah ngetna lai pia uh hi.Tuaciangin Israel ten Palestine mipi tamna te Palestine Authority (PA) te khut ah pia kik uh hi.Israel galkap ten mun khenkhat(tamlo) uk lai veve uh hi.Palestinian tapong ten buaisak zel uh ahihmanin Israel ten galkap tampi koih beh uh hi.Tu in Israel leh West Bank kikalah kulh bang sangpi tak kiciang hi.\nGaza Strip pen Aigupata tawh a kigamgitna mun uh ahi hi.Kum 1948-1967 dong Aigupta te khutnuaiah om hi.Kum 1967-2005 dong Israel galkapte khutnuaiah om kik hi.Kum 2005 ciangin Israel ten Israel’ s Unilateral Disengagement Plan dan bawl uh hi. Tua dan dungzui in Israel ten Gaza mun a mipi leh galkap khempeuh mundangah kisuansak uh hi.Gaza Airspace leh tembaw khawlna teng bel Israel te khutnuaiah om lai veve hi.Gaza gamgi tungtangah Israel, European Unions (EU), Palestine Authority (PA) leh Aigupta ten kilemna bawl uh hi.Tu in EU ten encik gige den hi.\nKum 2006 June in Hamas Movement ten zawhna hong tang uh hi.Tuaciangin gamgi tungtangah buaina naakpi takin hong om kik hi. Israel leh EU ten Hamas Movement thukimpih lo uh ahihmanin EU ten Israel tungtawna kumsima huhna a piak uh zong Israel ten khaktan uh hi.Palestine refugee te lah nisim in khang sem sem uh hi.Arab te heh uh ahihmanin Khartoum-a Arab makaite vaihawmna ah Israel tawh kilemna thuciam lo dingin hoihsa uh hi. Khartoum vaihawmna pana Dan kibawl te;\n1) Israel gam hong piankhiatna thukimpih lo\n2) Israel tawh kilemna thuciam lo ding\n3) Israel tawh kihona nei lo ding\nIsrael-ten Arab gam leitang a ukte uh a piak kik masiah uh buaina om zel ding hi.Israel ten gualzawhna tawh gam la in nei mahle uh tua pen buaina a omsak zel ding thu khat hi. Israel leh Palestian te kikal buaina tawh kisai kilemna thu tamveipi kigenpih khin hi.Ahizongin tuni dongin beisiang cih om thei nai mah mah lo hi.Laisiangtho a i muh bangin Israel te pen Jacob suan leh khak ahi uh hi.Arab te pen ISmael suan leh khak tea hi uh hi.A nih un Abraham suan leh khak himah le uh kido do mawk uh hi.\nPrevious: Dongtuak te Huhna hangin GZA pan lungdam kohna\nNext: Thungen khawm ve ni e


url: =Malaysia ah Zomi Nam Ni siim phei - 4 - Zomi History Malaysia ah Zomi Nam Ni siim phei - 4 - Zomi History\nHome > Articles > Malaysia ah Zomi Nam Ni siim phei - 4\nMalaysia ah Zomi Nam Ni siim phei - 4\nZomi Nam Ni zingsang ka din khiat ma un Zogam pan Zomi Youth Association (ZYA) makaite kiangah thu hong tunga, "Tuni zingsang ciangin Zogam ah ZYA khua 51 ah kiphutta hi," cih thu ahi hi. Zogam khua 51 ah ZYA omta cih theih khit cianga Zomi Nam Ni zang dinga kuan khiat pen thangah dan nuam mahmah hi. Zomite tuanna dinga Japan mipilte in khuak sa lianga a bawl uh mawtaw vot hiuhiau sungah tu kawmin a limlang pan ka khuadak kiaukiau uh a, lampam a pak hoih nono pak te lak ah Vaupak zong ka mu hi. Zomi Nam Ni zatna ding innpi luttoh nadingah nahtang kung phung khat po khawm liliai a, a gei ah nisuh kung sangpi a teh palh ziziai in na ding hi; Zomi te lungtuak taka omkhawm hong phawksak in, kim leh pam tawh kikhawl diamdiam a kalsuan, tengkhawm i hihna hong telsak hi.\nZogam pan hong zin ZYA makai Sia Kham Do Dal in Zogam ah ZYA te nasepna te hong pulak a, mipi in dai dide in kingai hi. Amah Sia Daltawng pen Nahnuai Tuiphum Sia sem ahih hangin Zogam leh Zomi adingin nakpi takin nasem in ma a pang khat hi a, tuni ciangciangah sisan thawl 12 hawmta hi. Amah bangin Sia Kam Suan Mung @emung, ZYA, Gen Secy in zong sisan thawl 12 hawm khinta hi. Sisan thawl 8, thawl 10 cih bang a hawm khin makai honpi khat omta hi, ci uh hi. Hih bang nasep hoih a semte pahtawi huai a, panpih huai bek hilo in gengen tak ahi hi. Nang leh kei in i sep theihloh nasep manpha tampi sem a, ahi zongin khatveivei a nitha uh pen "simmawh bawl" ahi hi, ci hi. Ka khasiat hong suak vat mawk hi.\n"Lum baih si teh" ciin Zomi lasiam Muanpi hong awt ziahziah ciangin mi khempeuh lohung bangin ki-zawng ziazua a, tha kingah in nuam kisa mahmah hi. Lasiam Muanpi pen numei aw leh pasal aw a ut bangbang in la a sa thei khat ahi hi. "Kong lasak ding pen lasiam Cingpi tawh ka sak khop zel uh hi in, tuni amah hong kihel theilo ahih manin ken numei aw zong hong sa suak pah lel ning..." ciin a nih a koppah lian ahi hi. Tua ahih manin hih banga talent hoih nei pen tuni in DJ Khuppi leh amah Muanpi ahi uh hi.\n"Laigelh dingte in zong a kammal ding uh zongzong ta ding cileng maw" ciin ka nung pan hong huausim khiankhian Steven Vocal Band ah lasa Zomi lasiam Sia Suanpu in zong a lasak ding a music khumsa a keng mangngilh pen khuisa liangin a zonzon pen hong tungta a, a sawtlo in amah zong kisam pah lian hi. "Zogam Huihkhi" cih la ama sak hiathiat khit ciangin mipi lungdam khutbeng ziahziah in Zomi lasiam Suanpu kipahtawi hi.\nZomi Cup 2015 ah a kihel Zomi Innkuan Singapore te zong pahtawina hong kipia ahih manin lungdamtakin khangno makai Sm Muangnu in hong saan sak hi. Singapore Zomi leh Malaysia Zomi Feb 1, 2015 ni a tukpeng sui a kidelh taktak uh pen lawital khahsuah mahmah bangun tai hat thei mahmah uh hi (a video ah na en mai un)...\nNuam panpan ei guai...\nArticles 8:24:00 AM\nItem Reviewed: Malaysia ah Zomi Nam Ni siim phei - 4 Rating: 5 Reviewed By: Thang Thawn Tuang Guite


url: =Veto Power Leitawina thu ~ Bob Tuangpi :: ZOMI DAILY\nposted on 4 December 2017 at 4:19 pm Lomkholna: BobTuangpi, News, Politics, World\nAbeisa 16 November,2017 aa UNSC (Uniten Nations Security Council Presidential Statement) pen asawtlo tukha sungin UNSC President in hilhcianna leh tangkona Rakhine State vai neikik ding hi. Tua hun teh Rakhine buaina pen Kawl kumpi tungah thuhilhna leh mawhpaihna UNSC in aneih ding anunung dinmun hita hi.\nAsuakta gamkhat in gamsungah om mite ahuut zawh kei leh ahuu/acing dingin UN galkapte paisak ding dinmun Responsibility to Protect hita hi (Gtna:Yugoslavia, Rwanda). Tulaitak leitungah hih R2P tawh athuhilh huai kiciamteh gam Syria, Iraq, Yemen leh Myanmar gamte hi.\nTukha sungin UNSC Presidential Statement etkikna ah Kawl kumpi tungah thuhilhna (avui atang) tawh neih ding cih UNSC ah kikhensat zenzen leh bel UN veto power nei China leh Russia in thukimkhollo ding uh aa Kawl kumpi gum zel lel ding uhhi. Tua ding mah thoihna/maibiakna’n Snr.Gen. Min Aung Hlaing leh Aung San Suu Kyi te China ah suutpi va pomkhin daidaita uhhi.\nAdiakin China in bel hong gumkhia ding aa, ahizongin China tungah Kawlgam in apiak kik ding tam simtham ding hi. China in UNSC ah Kawlgam agupsimin ama thuguilet (Policy based) tawh gum hikhollo-in agam meetna (National interest) ading hizaw den hi.\nDemocracy picingsa nitumna gam European leh USA tawh 2011-2015 kizawlmat dekman kimlai gamsung buaina hangin ut-in ut ta kei leh China kumpi kiangah siah va puakin suutpi va pom loh phamawh dinmunte hangin Kawlgam in Democracy gamte tawh kigamla tetekin Dictatorship gamte tawh kinaizawk semsem nading kong biangah theihloh kal hong tungkik zel ta hi. Tua huzaap ziakin gamsung Democracy ading panlakna (Democratization) hong dau tetek lam hong manawhta hi.\nTua gamsung vaihaksapi teng hangin China-Myanmar gamnih gamvai kitawitehna (Power balance) ah China in Kawl kumpi luzangah akhenga hithiat kici thei hi. China in kum 21st Centurty ah leitung amakaihna ding akhazalna (One belt,One Road-China pan tuilam leh leilam tawh pusuahkhiatna leh ciahkik/luutkikna) adiakin China-India-Bangladesh-Myanmar kizopna in gamvai leh sumbawlna lam ah hong khihcip mahmah mawk hi.\nMore: Zogam pan UNO Zumpi ah ~ Bob Tuangpi\nTua ahih manin, atomin gen leeng Kawl kumpi pen Sen kumpi kamsung/ipsung pan pusuah nang abaih nawnlo thu hita hi. Tutung galkapmang leh thudotpinu’ Sengam ah Veto Power Leitawi apaina thute enleng kician sinsen hi.\nTua teng hang mah in China kumpi in bel Kawl kumpi kammal thak khat hong vawhsakin,”Little brother” hong cihsak uh aa, a Kawl kumpi in bel Sen kumpi pen “Big brother” ci’n minsel kiphuahtuak zawzen uhhi. Bob Tuangpi\nPrevious: ZBC Hymnal Singing Competition vai zaksak kikna\nNext: Phisian ding om, Phisian lohding om


url: =Gamdang ah Sumzonna le Khantohna ~ Pau Sian Lian :: ZOMI DAILY\nposted on 25 March 2019 at 9:04 pm Lomkholna: Article, Pausianlian\nGamdang-ah nasem-in sum thalawhte’n a gam uh bang ci bangin panpih kik zo hiam cih dotna pen mipilte’ lunglut mahmah uh thukhat hi. 2001 Kum, September 11 ni World Trade Centre a kisuksiat khit phetin, tua mi ngongtatte sulzuih dingin USA kumpi in a gam uh a om gamdang mi nasemte’thu, innlam ah sum a khak dan uh cihte a neng a tawngin kan tiltel-in leizon pah uh hi. Sum kikhak dan azia atongte kanin, a khak zahte uh zong ciapteh sak ciatciat uh hi.\nHih vai sepna hangin mi ngongtatte’ thu a theih beh zuahzuah sam loh hangun, thuthak tampi hong mukhia uh hi. Gam dangah zin-in sum thalawh leitung bupah mimal awn 200 (200 million) bang pha-in tuate in a gam, a khuapihte uh bangzah ta-in huh zo mawk uh hiam, cih hong mukhia thak uh hi. Hih muhkhiatna tungtawnin, gam dangah sum thalawhna in, tangpi ading siatna piangsak lo bek tham lo-in, kiphattuam pih mahmah hi, cih hong mukhia uh hi.\nGamdangah sum a va thalawhte’n naham tuamtuam semin a ngah uh sumte innlam a khak uh summalte khempeuh gawm le hang a khangtosa ni tumna gamte’n gamzawngte a piak uh huhna summal phazah sang tamzaw hi, cimawk uh hi. World Bankte’ bawl sazian-ah, 2008 kumin gamdang ah sum thalawhte’ innlam khak sumin mak 328 (billion) pha-in, tua sumzah pen a hau gamte’n gam zawngte a huhna uh summal mak 120te’ zahnih sang tamzaw mawk hi. India gam bang ci le hang, gamdang ah sum thalawhte’ khakkik summal mak 52 phazah pen, India gamah gamdang mite’ tuh summal (Foreign Direct Investment) phazah sang tamzaw cimawk hi.\nLeitung bupah gam dangah sum thalawhte’ sum khakkik (overseas remittances) a tam ngah pen gamte-in India, Sen, Mexico le Philippines gamte ahi uh hi. Philippines gammi bup pan 11% in gamdang sum thalawh in zin mang uh hi. Gamsung sumlut GNP bup lak pan 13.5% kim bang pen gamdang ah sumthalawhte (overseas Filipino workers) zon sa hihtuak mawk hi. Tua ahih manin kumpite’n “gam ading galhangte” (heroes of the country) ci-in pahtawina minpha pia uh hi. Khuahun siatna hangin dong tuak hun teh gamdang a om mipihte’ khak sumte in thu hong nei mahmah hi. Zogam ah zong innkang, mencim, kialtung, zusa lang cih bangin dongtuah zeuhzeuh teh gamdang a om mipihte’ sum le pai tawh gal huhnate in hong vai zangsak mahmah tuam hi. Zawnna khiapna (poverty alleviation) ah zong kizang thei-in mihingte nuntakna hong sangkhan to hi.\nGamdang ah na a vasemte’n sum le pai bek tham lo, a dang lampi tuamtuam tawh a gam uh lim panpih zo mahmah uh hi. UNDPte’n kumsim in a hawmkhiat uh Human Development Report 2008 ah gamdang ah zin-in sumzon ding thapia-in, hanthawn pha mahmah hi. Gamdang ah zin-in sum zonna hangin, sum bek kingah lo-in, a nuamzaw nuntakna, cidam kikepna, pilna siamnate zong kingah beh ahi hi. Tua a kingah pilna siamnate tawh lam kiatna khua le tui, gamte kihuh kik thei hi. Gam khantohna ding, ngaihsut piakna hoih nono, hanthotna, lamlahna, gam ading thuthuk tuamtuam kuppih kikthei mawk uh hi.\nTua ahih manin, Kawlgam kumpi U Thein Sein-in a nasep kipat zawh a sawtlo-in, gamdang a om mipihte limtak hopih, lawmbawl-in gam ading nasep khop ding zolbawl den hi. India mite zong gamdang panin a gam uh khantoh theihnang vai haksa tampite ngaihsut na hoih nono piakna tawh a kumpite uh panpih den uh hi. Tua ngaihsut piaknate zong a India kumpi-in limtak thupilakin taksuah sak pahpah uh hi. America leitang-ah om gam pawlkhat in zong, gamdang om mipihte’ khak sum phazah tawh kikim linlian summalte kumpi in zong lam tawhna, sang lamna-ah zatkhiat dingin kamciam pia pah ekek uh hi.\nMipi makai Daw Aung San Suu Kyi mahmah zong kum (20) val khitteh gamdang ah a zin masak pen penna Thai gamah, Kawlgam mi sum thalawhte kiang va hawhin, thapiakna le vai lianpi honkhat va vaansak hi. President Thein Sein’ zat mipil Winston Set Aung (economic advisor president) in zong Kawlgam tawh kisai reasearch tampi a bawlna tung tawnin gamdangah sum thalawhna pen hoih hi ci-in thukim mahmah hi. Kumpite’ lampan gamdang ah sum thalawh nuamte a huh zawh pah zuahzuah kei zongin passport vai a kipan vai tuamtuam ah a manlang theipen vai hawmsakin nawng kaisak loh ding thupi hi.\nThu hoihlo lam-in en ni ci le hang, hih bang mipihte’n i gam hong nusia ziahziah mawk uh ahih manin brain drain cih, khuak luankhiatna hong piang hi. Mipil, misiam tampi a kisum suak mawk hi. Amaute a paikhiat nuam loh nadingun “Pull factor” cih kisam hi. Gam sungah a om nop theihtheih nadingun kumpite mah makai-in lawpsak, zolbawl kul hi. Tua hi lo-in, “Push factor” a kici, amaute nawlkhin, pampaih, awngthong sak, gilkial dangtak sakin nehpik san lehang, lonnona-ah hong taisan ding mah uh hi.\nGamdang ah sumzon nasepna pen tu ciangciang hoih hi, cih theih hi. Bang hun ciang dong hong hoihsuak ding cih bel kam kisang ngam nailo hi. Tu tadihin bel leitung bupah mipha zah lak pan 2% in gamdang ah nasem hi, kici hi. Zomite zong kum 2000 khit pawl a kipan nitumna gam lam-ah lampi tuamtuam tawh kitung ziahziah hi. Tua gamlam manawh mipih honkhat gam nihna ah tamlai uh hi. Tua ahih manin Zogam ah khangno ngumngek heupian cih phialmawk theih hi.\nHih vai-in a hoihna le a hoihlohna zong honkhat om ding hi. A lungdamhuaina khat en le hang, “The Bottom Billion” laibu gelh, a pil mahmah Paul Collier in gamzawngte’ awkna thang (trap) nam (4) om cihi. (1) Tualgal (civil war), (2) Gamsung piang na manphate’ hamsiatna (resource curse), (3) Gam veng hoihlote’leitang’umcip, tuipi tawh kigamla gamte (landlock with neighbours), (4) Kumpi te’ uksiamlohna (bad governance) cihte hi, cih gelhkhia hi. Tualgal a pianna hang phadiakte lakah thu khat-in pilna neilo naupang tamna hang, ci hi.\nZomite haihang, pillo, ciimlo hihang cihna hilo zaw-in, Kawlgam akipan Zogam phadiakah pilna hoih kingah zolo hi. I naute, tate pilna hoih taktak i piakzawh keileh i gamah tualgal a piangpah kei zongin, gamlumna tamin zawnna thang-ah ki-awkawk ding hi. Mi zawngte zawng uh hi. Banghang hiam cihleh amau zawng uh ahih man hi. (The poor are poor because they are poor) cih thang ah ki-awk thei ding hi. Tu’n ahih leh, munnuam gamhoih, pilna siamna a khauhpai mahmahna gamte-ah vatung thei-uh ahih manun lungdamhuai mahmah hi. Ni dangteh amau zonsa sum le pai, amau sinsa pilna siamna, a mau kansa thuthukte tawh i gam zunkik zo dingin i lamen hi.\nTu tadih kiallap ngaihsut huai khat-in, gam le minam’ mailam adingin gamdang atungsa i mipihte’n pilna mah kin belin nei-in, sintheih tawpin hong sin, hong zon masak ding uh thupi ding hi. Tua bek thamlo, sum le pai a va zongte’ hong khak sumte zong inngakte’n zatsiam kul mahmah hi. Sawmah khat sumpi biakinn i tut khitteh, ute’n khua-ul luangin a zonsa uh sumte nu le pate’n a naute’ pilna zonna ah tuh, vawh beh kik leh hong hoihpen ding hi, cih ngaihsun ing. Pasian le pilna tawh Zogam paallun sak ni. Pau Sian Lian\nPrevious: Philosopher, Inventor & Writer ~ Pau Khat Suan\nNext: Tedim Zato Mialpi sungpan ki kona


url: =ETLAWM MUALKUAM ZOGAM NUAM: Laaizom September\nEstd 2006 Naseih lianpen uh ki-itna nahi sak un. September 2010\nLai Siangtho (Quran) Halsak ding:- Pastor Terry Jones makaih Dove World Outreach Center, Gainesville, Florida in Al-Qaeda ten 2001 kum a ana sep uh kum (9) cin phawkna in Quran (Muslim Laisiangtho) hon khat hal sawm ci ei. Pastor pa genna: Topa Jesu in zong Jerusalem Biakinnpi ah Vanzuak le Sumzong te in niin sak in a om lai tak kua mah zong genkhol lo in a vante paih khiat sak mang in Jerusalem Biakinnpi siangsak hi. Islam America niin sak hi, America ah a om uh pha mawh lo napi'n Muslim Thukhun ( Sharia law) te hong zang kei uh hen, ci hi. Muslim ten zong ih Lan (flag), ih LST (Bible) hong hal sak uh hi. Tua ahih man 9/11 kum (9) cin na ciaptehna in Quran ka hal ding uh hi ci hi. Thusuak kikkik te ah hal nawnloh dingin genta uh hi. Hih thutawh amaubiakna ten leitungbup in buaipih a Malay ahzong TV en leng naksuaksak mahmah uh hi. Src-Net\nGamdangmi permit/Visa neilo te Hari Raya khit mat kipan ding:- Immrigration ulian khat ahi Datuk Abdul Rahman Othmal in Malay mail te tungah, "Hari Raya (Sept 10-11) khit a kipan Palik, Sipen, Immigration zumtuam tuam kipawlin mun tuamtuam te-ah siansuahna/checking lianpi kabawl ding uh hi, nungin siansuahna neuneu kibawl khin a honkhat kiman khin hi, Company hoihlo 6 zong minhoihlo laibu pi sungah kikhum khin hi" ci-in gen hi. (Kumsim in hih Malay kumthak khit ah siansuahna kimat a om den mah hi a, lauluat dingzong hilo napi'n kidop zawdeuh ding kisam hi. Pawlkhat bang hih kumthak kim teng nasep khawl phot in kidawm uh hi. Card neita hang ci-in vakvak ngam huai tuanlo pawlkhat contact ngahlo-in sawt veipipi mah Thong/Camp sungah tangcip thei hi.)\nKiteelna ka susia dinguh hi ci-in kipawlkhopna DAB in gen:- 2010 kiteelna pen 2008 thukhun tawh kizui ding ahih manin suksiat theina namkim zangin kasuisa ding hu hi ci-in Thei gamgi a kibawl mi 44 thukikupna pan August 21 ni-in kipsak uh hi. Tua kipawlna sung ah KNU, ABSDF cihte akipan kipawlna vekpi 25 kihel hi. Src-Mizzima\nMe piakna mun ah pailo/pialo-in ki omthei lel cih kiteelna thukhun ah om:- Tutung Nov.7.2010 kiteelna pen a pianuam lo te-in pialo in ki-om lel thei hi, tuatawh thuhong kizon nopleh kiteelna thukhun ah a om sa ahi hi, ci-in Daw Su in July khasung in gen hi. Src-Mizzima\nMi 5000 kitom Johor Bahru ah:- Johor Bahru, Tebrau ah Nepal nasem mikhat Zato puakhak lua ahih manin apuak ciang si hi. Tua thutawh Boss ten nasem te hongkinlo hi cih tawh kisai Burma, Nepal,Bangladesh, India mi 5000 nai 7 sungbang niin bungte lawnin kitom a, palikte atun ciang kiphelh zo pan hi. Ahi zongin akitheihkik ciang tua cina ten Boss te nakolo dan hituak zaw hi. Thuriza news Sept 1,\nKawlgam in Nuclear akisap leh bawl ding:- Kawlgam in Nuclear galvan akisap leh bawlding hi, ci-in Kawlgam setvan makai 1na ahi U Taung in Naypidaw setvan sinna khatah Aug 11,2010 in gen hi.RFA\nPasal 5000 val tawh kalum khawm hi ci-in nuamlai deep:- Britain mi ahi kum 25 Nikkili in "kum 15 kaphak nungak siangtho kahih nawnloh akipan pasal 5000 tawh kalum khawm hi. Khat veivei zankhat pasal 4 tawh kalumkhawm hi, kalupkhawm pih tepen kei ciangtan na-ah 1-zineilo tangval hiding,2-zangtuam azang pasal hiding cih hi, tua thunih tawh akituak pasal te kalungkimsak mahmah zo lai hi" ci mawk zawzen ei. Src-Thuriza Sept 1, p-22(OMJ)\nBuukpawi kibawl ding :- Judaism minamte ngeina ahi Tabranicle ( Bukpawi) pen Zomite sung pan pawlkhat ahi Yahweh pawlpite in Sia Langh Za Mang makaih natawh Pa Song Ngaih Khai innTedim ah September kha khalik ni akipan in ki pan ding hi. Ni Sagih sung kibawl ding a, tua lai ah na nuntakna tui kipia ding hi cih Yahweh pawlpite kiang pan in ki za hi. Src-net\nZum vaite makai(kipawlna) tetungah dawp tangtang huai hi:- Zomi te in izum vaite kipawlna zumte ah idawp zel keileh zumpi pan in, phone lah kisialo, lah hongkisam lo napi'n contact ngahlo sazian sungah imin naki hel pahpah hi. Hong kimangngilh maw, amau mi ahih loh mana sapsak lo lel maw cihkhat hi-in um ing. Khatvei kisotto leh khatam pipi ngakkul ahih manin hoihtak kan tek ni. Laaizom editor\nTCF Kikhop- September 10-12, 2010-Nitak thum, CMBC Biakinn pi ah TCF Biakpiak khopna kinei a Speaker- Rev. Go Za Nang hi. Sinna tawh Lai Siangtho sang kician pan Doctor ngahte Pahtawina kinei hi. Doctor ngahthak a kingah nailote, hong zasak unla, kikhop kikteh pahtawina kipia kik ding hi. Src-TCF makaipi\nNasem ding mikisam- Seafood(Tuipi annsai) a sem ding mi 5 kisam, nasep hun 3pm-1am, pute tawh eileh ei khasum kiho ding--------- Nasem ding ami om hi- Coffee phiau thei, Anbuk sem thei, setzung sem thei, nasep naseih a, nasem mi nakisam zongin hih Laaizom tawh naki zomin,\ncontact-laaizomaw@gmail.com, phone- 0172770181\nAdah tetawh Laaizom Dahkhawm\nPu Neng Khua Vungh:- Zo Khai ii pianna Pa ahi Neng Khua Vungh (Suah Nimit 13 Feb 1929) Laaitui Khua, Tedim Khuapi-huam, Zogam ah Ama' cin tuute leh atate hong nusia-in 29/8/2010 Nitaak Nai 7.30 (Kawlgam) hun pan-in Ama' Naseppu ahi ZEISU' kiang zuan-in Daihna sungah Tawlnga-hi. Aamu innkuan tawh kibangin Laaizom pan idah khawm hi. (Zo Khai pen Malaysia Camp sung kum 1 val a om sungin I sanggam te leh ei Zomi te ii UN ngahdan kilamdang lua hih manin, tuapan kipan toto ZAM pian nading/ Zomi tampi UN ngah nading aphuulna bulpi khat ahi hi. )\nKI HUUTNA DING by- Laaizom Laihawm\nPalik ten hongsit zeenzen leh:-Awkhum leh gamtat hoih tawh UN mi nahihna card/laidal/kipawlna card te laksiam in. laubawl dingl, heh bawl ding hilo hi. (Nasep nanei phial zongin nasepna sung or hongmat theih nading uniform/sai puan te napuak kei nakleh nasep neilo mah\nsiangpen kha ding hi.)\nHong mat sawm veve leh bangthu tawh hongman cih dong hamtang inla UNHCR/nakipawlna zum/na innkuan muante tungah 1.na UN nambat, 2. Hongkimat na mun, 3.Hongluutpih na palik zum leh veng, 4. Hong kimat hun. * Ahih theihleh hongman palik te ii puanip tunga min/body nambat/ mawtaw nambat/cycle nabat te lotngah sawm in/cianmteh in.\nPalikten na pumtung hongsit leh:-Numeite numei palik bekin zawt/sit thei cih thei gige in, hong zawt/sit ciang napumtung a thupi ahi nakalkawm/nawite sawk theih nading thu neilo hi.\nl Palik ten na van/ip/Bag tesung hong check sawm leh amau check sak kenla, keiman honglak ning ci-in la navan te abanban in lakhia in. Na lakkhiat vante ii minlo kawm in..Gtna:-tawh, phone, puan cihdan in... navante abeiciang beita cih na thungip lehbut inla beng kheukheuh in.\nl Hong check/sit na ah guaktanga omsak theih nading thu neilo uhhi, azenzen a guaktang a hongom sak teitei sawmleh 1.Nialin, 2.Tua hong omsak pa ii min leh body nambat te ciamteh hamtangin, kikhia kik thei hi.\nGilbeem natun zenzen leh:- Sitni (Lawyer) kawm theih nading/sapkhuan om hi. UNHCR donghu phone 012-630 5060 or thutawh kisai honghuh ding lawyer/sitni lamte 03-2691 3005 ah kizop zawh ding sawmin, ngenin.\nu Thu hong kidong dinga nang dawn kikna hongkingai ding hi, tua hongdong palik pa min leh za(Bawk bangzah etc) te ciamteh in,\nu Thu hong dot ciang dawnloh phamawh khin cihbanghilo a, dawnglo-in ki om theilel hi. Namin UN card sunga, nakum, na omna(address) leh nasep neihleh neihloh te bek genloh phamawh hi. Na dawndawn a leh tuathute thukhenzum ah tetti honghi suak thei ahih man in tampau hoihlo zaw dan hi.\nu Palik ten nalungkim lohpi laidal tungah lungkimna laigelh/sign te hong gelhsak sawm leh niallel in, nannial zawh kei aleh tua min gelh nading ah "hihmun khialhi or lungkim keng" ci-in kawllai tawh ahizongin kigelh thei hi. (munkhat peuhpeuh ah min nathuh dingciang atung a kigelh laite tel masa in, natel keh donglel in).\nu Palik ten gilbeem sungah ni 14 sang a tamzaw hong koih nopleh thukhenzum te ii phalna ngah kul hi.\nu Palikten hongkhah leh hongkhah ding or thukhenzum hongpuak ding or Immigation hongpuak thei.\nu Gilbeem natunga Thongpi/Camp natung zongin palikte'n navante apua ah ciaptehna hongbawlsakin hongkep sak ding hi. (akam phaten ngahkik, angahkik lo zong tam hi.)Gilbeem sungah na om sungin puan/niik khatta bek kisilh thei hi.\nThukhenzum sung ah:--Thukhen zumah thu hong kikhen dingciang, thukhen/thusit nathuak na UNHCR zum/kipawlna zum/ nalawm muante nazaksak theih nading thukhen mangpa tungah ngenin.\nØ Bangmawhna tawh kiman/kisit/ thukikhen cih theih nading kidong thei hi. Sitni khat ii honghuh ding kisam ing or thutawh kisai kikuppih 03-26913005 pan huhna kisam ing ci-in ngenin.\nØ Kamphen dingzong ngenin. Banghun bangthu tawh ahi zongin UN ngah nailo UN mi ut nahih leh Immigration te ii hongmawhsak na(Beem tawh om) thu khial-ing ci-in gen ngeikei -in.(Nidangin Camp pan gamgi puak pahpah ahih manin pawlkhatin apua ut zaw ahih manin khial-ing ciaziauziau nuamzaw, khial-ing acih khitciang thu kikhen thei pan)\nØ Thukhen zumah nang hongmawhsakna tawh kisai thubu file nambat dongin, ahih theih leh file copy ngenin.\nØ Thu hong kihkhen khitciang Thongpi hong kipuak thei or Sum liau ding or Ciangduai tawh saat thuak ding hithei hi. Ahithei zahin nangtungah a ol pen thu hongkhen nading thuumin, Ciangduai tawh saat nangah loh nading thum kik kik in.\nØ Thukhenmangpa tungah UN mi nahihna theisak kik kik in, Na dinmun genin...( Gtna: Nasep neilo/summuhna neilo Innkuan naupang 4 le 5 ii pa/nu/u nahihna. )\nCamp sung natun zenzen leh:--Camp sungpen mawhna nei nawnlo gamdangmi te agam apuakma akikoihpakna mun dinga kibawl ahi hi. Ahi zongin tuhun ciang thutam ahih manin gamgi kipuak pakpak nawnlo hi. Etkak-UN pan kihawm kihuutna\n*Gilbem/Thongpi/ Camp sungpan kimuh pihnop sapnop naneih leh Thongpi/Camp sunga 1.na body nambat/namin, 2. Na omna innpi block cihte hongpai dingte tungah zasak masa in.\n*(I theihloh manin kithuak khathei ahih manin atheilo te ading deihsak na hi- Na inn kawmpang ah belh lecin itel mahmah ding kisam hi. Deihsakna tawh -Laaizom Editor)*


url: =London khuasung ah migilo te khutlum pan sidek in akitai laitak pasal khatin Beer haikhat nataipih valval :: ZOMI DAILY\nposted on 9 June 2017 at 4:49 pm Lomkholna: Britain, London, News, Sawltak, World\nNungsungteng London khuasung ah Terrorist mi ngongtatte gamtatna hangin mipi linglawng mahmah in buaimahmah uhhi. Nung Saturday ni zanlam in Terrorist mi 3 in London khuasung ah mawtaw khattawh mipi phulgawp in taihsakgawp uh a, tuakhit ciangin temta tawh adawt manman dawtlum uhhi.\nNung Saturday ni London khuasung buaina hangin Terrorist mi 3 tetawh akigawm in mi 10 si a, adangzong mi 48 takin liamlawh uhhi.\nTua Terrorist te’n London Bridge tungah mawtaw tawh aphilgawp laitak in mipi te laulua in taikekgawp uhhi. Tualak ah pasal khatpen lau in ataikhia hisam napi’n akhut sungah adawnbang Beer hai “Pint” pen nusia ngamlo in, taipih citciat hi.\nSky News te’n tua mipi alau in ataiziahziah laitak Video azaihna ah hihpa pen Beer haikhat tawh taikawm in, agei ah midang ataite’n makhelh ziahziah uh cihi.\nHih Photo pen nungsungteng Twitter leh Social Media tuamtuam ah gammeikang “Wildfire” bangin tawmveisung in kizelgawp pahhi.\nBanghun in mawtaw in taihlumding cih kigentheilo, banghun in temta tawh hongki dawtlumding cih kigentheilo in luangkham in aki taikek laitak Beer haikhat nusia ngamlo in ataipih pen lamdang kisa mahmah hi.\nBritish Newspapers te’n tuapa pen thumanlohzia limlahna “symbol of defiance” ci’n genkhia uh cihi. Twitter tung ahzong Henry Slesser akici khatin “True symbol of the British spirit as man flees terrorist attack clutching his pint” ci’n gelhkhia cihi.\nAbeisa kum 10 sungah London khuasung Tourist Shop te ah “Keep calm and carry on” cih World War II Slogan kisuang kawikawi ci’n tua Beer hai tawikawm in ataipa pen “Keep calm and carry on” taktak hi acizong om uhhi.\nVideo: Man Flees London Bridge Terror Attack Holding A Pint Of Beer\nPawlkhat leuleu in ciamnuih uh a, London khuasung ah vanman tamlua mahmah ahih manin, anusia ngamlo hiding cihsan uhhi. “London Spirit” ihcihcih tua aive ci’n aciamnuih zong om uhhi. “London Hero” acizong pawlkhat mah om hi.\nKhatleuleu in Twitter tungah hih Beer haikhat pen Sterling Pound £6 (US$7.74) tak manmawk hiven. Ka taipihmah keimaw ci’n kheltak in gelhkhia hi.\nRelated: London khuasung ngongtat te buaisakna “Terrorist Attacks” hangin mi 10 si, 48 liam\nBeer mahmah, zu mahmah a iplah tentan te lakah khat hingelngel dinghi. Nangzong na utdandan in na Comment gawpdih ou 🙂 ZD Sawltak #zomidaily\nPrevious: Ryanair vanlengsung tutna tungah mipi muhin numei leh pasal omkhawm\nNext: Uber leh Grab tuanlaitak bawlsiatna aomleh SOS Button mektheihding in kibawlding\nKammal hoih pawlkhat ~ Akai khawm, Rev. Go Khan Tuang\nJenks High School Sang naupang bangkua sungah Theihsakna & Zotna


url: =Peter Nihna 3 | Siantongluan\nPeter Nihna 3\nKa itte aw, hih ka hong laigelh a nihveina hi a, lungsim siangtak tawh thu na ngaihsut phatkik theihna dingun a nihvei mahin ka hong phawksak kik hi.\nTanglai peka kamsang siangthote thugen kholhte leh note lakah sawltak na a semte in Topa leh Honpa thupiakte a hong gensawn uh thute na phawkkik ding uh ka deih hi.\nA masa penin na theihding uh panin: Hun nunung lam ciangin amau pumpi deihna zui-in a gamta mi pawlkhat hong om ding a, amaute in note hong zahpih bawlin,\n"Amah a hong paikikna ding a thuciamna a bangci ahi hiam? I pu i pate zong si khinta uh a, leitung piancila kipanin tudong na khempeuh a kibang mahin omom lai hi," hong ci ding uh hi.\nAmaute in a kitheihmawh bawl uh thu pen: Tanglai pekin Pasian in ama kampauna tawh vantung leh leitung na piangsak hi. Tui sung panin tui mah tawh leitung na piangsak a,\ntui tawh a piansak leitung pen tui mah tawh na susia leuleu hi.\nTu-in tua Pasian kampauna mah tawh, mei tawh haltum dingin tu-in a om vantung leh leitung a kikoihcing hi a, Pasian a umlo mite thu kikhenin a kisuksiat hunding bek ngakin a om ahi uh hi.\nAhi zongin ka itte aw, na mangngilh lohding uh ka deih thu in: Topa-a dingin ni khat leh kum khat, kum tul khat leh ni khat a kilamdan luatna omlo hi.\nMi pawlkhatte ngaihsut bangin Topa in a kamciamna a hong tungsak hak hi zenzen lo hi. Note khat beek in siatna na thuakkhak ding uh deihloin na vekpi-un na kisik ding uh deih ahih manin hong pai nailohna pen note hong khualna hizaw hi.\nAhi zongin theihkholh lohpi-in guta bangin Topa hong paiding Ni hong tung ding hi. Tua Ni ciangin nakpi takin a ging in vantungte maimang sakin, vantung nate mei in kangtumin maimang ding a, leitung leh a tunga om na khempeuh a mangthang ding hi.\nHih nate khempeuh hih bangin kisusia mangkhin ding ahih manin note a bangci mi dingin kilawm cih limtakin na ngaihsun un. A siangtho nuntakna nei-in Pasian deihna bangin na gamta un la,\nvantungte mei in kangtumin, vantung nate sa lua-in a tuimang ding hun Pasian Ni hong tunbaih theihna dingin na hihtheih zahun hanciam un la, na ngak un.\nEite in Pasian hong ciamsa, thuman bekbek a kizatna ding mun van thak leh lei thak a ngak ihi hi.\nTua ahih ciangin ka itte aw, hih Ni ding ngakin na om laitakun Pasian muhna-ah paubaanna om hetloin amah tawh nuamtakin na omkhawm theihna dingun hanciam un.\nI sanggam Paul in Pasian piak pilna zangin note kiangah lai a hong gelhnate sungah a gen mah bangin note khempeuh in hotkhiatna na ngahtheihna ding uh hun hong piakna-in Topa hong zekai ahihna thu na phawk un.\nLai a hong gelhna sungah a thugente tu-ate mah a gennuam ahi hi. A laigelhna sungah a telhak thu tampi om a, theihna kicing loin lungsim kiplo mi pawlkhatte in Lai Siangtho sung thu a ututun a kawihei uh bangin Paul thugente zong a manlopi-in khia uh ahih manin siatna a tuaklawh uh hi.\nTua ahih ciangin ka itte aw, hih thute theikhol un la, ngeina man zuilo mite khemna zuikha-in na bulkip panun na pukkhak lohna dingun na kidawm un.\nHehpihna thu leh i Topa leh Honpa Jesuh Khrih theihna thu-ah na khangto semsem zaw un. Tuhuna kipanin a tawntungin amah in minthanna ngah paisuak ta hen. Amen.


url: =Malaysia, Kuching Airport ah vanlengkhat lampialkhia, asi aliam omlo :: ZOMI DAILY\nMalaysia, Kuching Airport ah vanlengkhat lampialkhia, asi aliam omlo\nposted on 25 September 2017 at 4:29 pm Lomkholna: Malaysia, News, Sawltak, World\nMalaysia, Kuching International Airport ah vanlengkhat akumsuk laitak in vanlengtual atainading in akibawl Runway panin pialkhia cih theStar pan kiza hi. Hih vanleng pen Mukah khua panin Kuching khua zuanin alengkhia hi a, hih vanleng sungah Sarawak Minister khatzong kihel cihi.\nTua Sarawak Minister akihel pen State Welfare, Community Wellbeing, Women, Family and Childhood Development Minister Datuk Seri Fatimah Abdullah kici hi. Zanni Sunday nitaklam in vanlengtual apualam ah akumsuk laitak in apialkhia hi a, asi aliam kuamah omlo uhhi.\nAhi zongin tua vanleng “Hornbill Skyways Beechcraft 20” lampial khiatna hangin vanlengtual pen tawmveisung Operation ki dinkhawlsak hi. Kuching Airport ii Fire & Rescue Control Tower panin 500m bang agamlatna ah apiakhia ahihi.\nTabuan Jaya Fire and Rescue operations chief ii genkhiatna ah hih vanleng pen Beechcraft 20 kici a, Hornbill Skyways Sdn Bhd te neihsa hi in, Mukah khua panin Kuching khua alenlaitak hihbang in apialkhia cihi. (Hih vanleng aneipen Sarawak lamte hi a, Company minzong Vaphual “Hornbill” mah cipah uhhi)\nMalaysia Airports Holdings Bhd senior manager Mohd Nadzim Hashim ii genkhiatna ah hih vanleng hepkhiatding pen ahun tawlkhat latheiding ci a, azawhsiang mateng in tua Kuching International Airport pen khakcipsak photding uh cihi. Hih vanlengtual ah atuding adang vanleng tepen Sibu Airport ah tupheisakphot uhhi.\nRelated: India, Mumbai vanlengtual ah buainawigawp in vanleng khat awkcip\nNungdiak inzong India, Mumbai ah vanleng khat guahtui tamluatna hangin vanlengtual sung buanlak ah awkcip ciliang hi. Saturday ni inzong Japan, Osaka City panin Netherlands, Amsterdam City zuanin alengkhia KLM Royal Dutch Airlines khatzong vandawn ah alenlaitak akha “Wing” atuamna athemkhat kiasuk in mawtaw khat dengsiagawp cimawk hi. Sawltak #zomidaily\nPrevious: Japan pan alengkhia vanleng khat ii akha kiasuk in mawtaw khat dengsia\nNext: US ah Zomi Kipawlna thak khat piang (Zomi Churches Alliance)\nMipi Muhpih Mopawi ~ Hau Za Cin\nIndonesia pasalkhat gulpi pi 23 tak asau khattawh kibuangawp in thatlumzo\nZomi leh Power (Zomi and Power) ~ Pau Sian Lian\nSolkha tang nuai ah Tedim khuapi (7) ~ Hau Za Cin\nNu cih dinmun tunma, pasalnei numeite theihhuai thu pawlkhat


url: =Vondeih Kep Ding – 83 (Dimno’ Pa) :: ZOMI DAILY\nposted on 15 December 2016 at 10:18 am UTC+9:30 Lomkholna: Article, Paukhankap\nEi Zomite leh la pen cikmah hun in a kikhen thei ding hilo hi hang. I pu i pa ten zong ‘thu in, la hi. La in, thu hi’ na ci hi. A tangthute uh la in na phuak a, a lungdamna, adahna uh zong la mah in na phuak in nasa uhi. Zogam ah khanglawh na hong tung ciangin i la phuah te Pasian min phatna lam ah hong kihei-in biakinn ah Pasian phatna in hong kihei hi.\nIh tangthu ah mi tampen tawh Pasian min kiphat na pen December 1, 2005 ni-in i khuapi Tedim ah ‘Halleluijah Chorus’ la tawh Pasian min i phatna hikha ding hi. Mi (3,000) val ci liang uhi. Tunung deuh in Dr. H. Gin En Cin in, ‘Zomi leh Hallelujah Chorus’ thului khat hong gelh in ei Zomite leh Hallelujah Chorus la i kitheih cil thu hong gencian hi. Tua thu nang zong theih le cin hong deihsak ka hih manin na sim theih dingin hiah hong copy kik ing.\nZomi leh Hallelujah Chorus\nHallelujah chorus 1952 kum TBA sivuai ah Laitui choir-te in sa a, a masapen hi-in\nA nihna 1953 kum TBA sivuai Tuitum ah Mualkawi choir-te in sa leuleu hi.\nTua zawh Sia Hau Lian Kham makaihna tawh Tedim Choir-te bang in sasa uh hi .\nTua tawh kizom in Tuitum ah Kam Hau uk sung Tapidaw suak masa Pu Son Vung le Pun Hen Za Kham Tapidaw suah kum 100 cin phawkna 2005 kum in Tuitum ah kibawl hi.Tua lai ah: Anlang, Gamlai, Phaiza, Mualpi, Tungtuang, Tonzang VMBC, Tonzang AG, ZBA, le Tuitum-te kigawmin mi 1000 aw tawh Hallelujah Chorus 2005 November 27 ni-in kisa a, Zogam ah mi tulkhat aw tawh a kisa masapen ahi hi.\nTua Christian Centenary meizomin 2005 December 1 ni-in Zomi bup in Tedim khuapi ah mi 3000 val aw tawh Hallelujah Chorus kisa a tua mah a tampen ahi hi.\nNovember 20.’16 nitak Kawlgam Franklin Graham, Love, Peace and Joy Conference ah Zomi 300 ikihel zong angtang hi hang.\nTulaitakin vantung a laktoh hun hong tung vat leh Vantungah Zomite a mitam tawh kizui-in sin tawm kul loin Hallelujah Chorus a sa pah thei tampen dingin lam et huai hi.\nTOPA in minthanna le pahtawina khempeuh tangta hen! Amen.\n‘Hallelujah Chorus’ la tawh Pasian min i phat pen kum (60) val bang hong hita-in mihing bang hileh akhangham lam hong suakto ta hi. Nang zong sa thei nailo ding na hih manin sintheih na ding lampi hong om leh asun azan cilo-in na sin hamtang in. Zomi khat in na ki ngaihsut leh hih ‘Halleluijah Chorus’ la pen sa theih hamtang ding hi teh!\nP.S: Tedim khuapi, Zogam ah hih Hallelujah Chorus la kidem lai, i khua in zong a khatna hong ngah hi. Khuapih te lasiam thei kasa a, makaite thupi ka sa hi. Minthang na ahi leh bel Topa ahi.\nPrevious: Dahna Pulakna : Mangpha Nu Cing Nuam Kim (Don Za Ciin @ Ciinbawi), kum 45\nNext: The Christmas Truce 1914 ~ TK Lian


url: =A Dictionary of Greek and Roman biography and mythology, Pasi'thea\n3. A Naiad, the wife of Erichthonius and mother of Pandion. (Apollod. 3.14.6; comp. 3.15.1, where she is called Praxithea.)


url: =KL Airport sungah Kim Jong-nam thatding in aki ummawh numeikhat ki matbeh leuleu ~ ZD :: ZOMI DAILY\nposted on 16 February 2017 at 6:39 pm UTC+9:30\nMalaysia Kuala Lumpur Airport sungah North Korea gammi Kim Jong-nam ki suamlupna vaitawh kisai in asuamlum dingin aki ummawh numeikhat ki matbeh leuleu cih Agencies News pan kiza hi. Hih ki suamlupna Assassination vaitawh numeikhat zanni in aki mankhin hi a, tuni Thursday (Feb 16) ni in adang numeikhat aki mankhia leuleu ahihi.\nMalaysian Inspector General of Police (IGP) pan thunei te genkhiatna ah tuni akimatbeh pen KL Airport CCTV sungah Kim Jong-nam athat numeinu tawh kibangmahmah ci uhhi. Hih akimatbeh numeinu pen aki matlaitak in Indonesian Passport cihi. Passport tungah aminpen Siti Aishah kici a, akum pen 25 ahihi. Zanni in akiman masa numeinu minpen Doan Thi Huong kici a, hihnu pen Vietnam gammi kici hi.\nTuni akiman Siti Aishah pen ama ii Data teng aki sitcian ciangin Indonesian Citizen khat hikhading hi ci’n Indonesia kumpi thunei te’n genkhia uhhi. Indonesian Embassy pan inzong Consular Access nongpiak uhleh akisam bangbang in kong huhding uhhi ci’n genkhia hi.\nZanni in akiman Vietnam numeinu pen tuni Thursday ni in Malaysia Court ah thusitna neiding uh kici hi. Tuakhit ciangin hih numei tenih pen ni 7 sung ki kemcipding a, thusitna kineizelding hi.\nAki suamlum Kim Jong-nam ii luanghawm zong Putrajaya Hospital panin Kuala Lumpur Hospital ah Autopsy bawlding in akipuak hi a, agil kikheikhinding himahleh a Result pen ki pulakkhia nailo hi.\nRelated: KL Airport sungah misuamlum dingin aki ummawh numei khat kiman ~ ZD\nNorth Korean Embassy panin thunei honkhat zanni in HKL ii Forensics Department mai ah ngakcip uh cihzong kiza hi. ZD Sawltak #zomidaily\nPrevious: Malaysia ah thumanlo gamtatna hangtawh Doctors mi 7 kiman ~ ZD\nNext: Sengam ah atuh akibawltawm Cosmetic Brand minthang $171 million manneiding kiman ~ ZD


url: =Leica M5 Selfie - Leicaphilia\n← “Leica Photography” Is Dead. Leica Killed It. Allen Ginsberg’s Leica Selfie →


url: =Mexico gamsung ah 8.1 Magnitude thahatna tawh zinling in mi 32 si :: ZOMI DAILY\nposted on 8 September 2017 at 11:19 pm Lomkholna: Mexico, News, Sawltak, World\nMexico gamsung ah Thursday nitaklam in 8.1 Magnitude hatna tawh nasiatak in zinlingmawk ahih manin mi 32 takin sihlawh cih Reuters pan kiza hi. Hih zinlingpen Magnitude 8.1 hi a, Mexico gamsung ah zinling akhauhpenpen zong hipah hi.\nKumpi thunei te genna ah inn Building te kisiagawp, khaangkhamgawp in, Tsunami neukhat piangman ci uhhi.\n1985 kumin Mexico City sungah khatvei nasiatak in zin lingngei a, ahi zongin tutung zinlingpen khauhzawpekpek kici hi. Zinling akhauhzawk hangin asia pen tawmzaw cikik bilbel hi.\nHih zinling pen Southern Mexico sungteng hiphadiak a, Building pawlkhatte limsiat mahmah hi. Oaxaca State sung aom Juchitan Town kici khuasung ah Town Hall, Hotel, Bar leh adang Building honkhat naksiat mahmah cihi.\nState Governor Alejandro Murat in agenkhiatna ah Oaxaca sungah misi 23 phakhin a, tualak ah misi 17 tepen Juchintan khuasungpan ahihi ci’n genkhia hi.\nEmergency Services panin Spokesman khat ii genkhiatna ah Chiapas State tawh akinai khuasung panin misi pen akigawm in 7 bang om cihi. Tabasco Governor Arturo Nunez inzong ama State sungah naupang 2 in sihlawh cihi.\nU.S. Geological Survey (USGS) te genkhiatna ah Magnitude 8.1 tawh zin aling ii Epicenter pen Pacific Ocean pan hongkipan cihi.\nRelated: Mexico khuasung meileng tutna pawlkhat te pasal pumpi bangdan in kibawl\nRescue Workers te’n inn kicimte sungah a awkcip, aliam abai aomkhahiam ci’n azan azan in zongpah ngekngek uhhi. Mexico City Airport zong sukha in, Windows ah akithuah maan tezong kitamgawp in, mi Million khatbang in cimawh dongtuak in om uh cih kiza hi. Sawltak #zomidaily\nPrevious: Puansawpna Laundry Shop sungah damiah lutin, RM15,000 manding laksak\nNext: Kuala Lumpur khuasung aom Myanmar Embassy ah lungphona kineikik leuleu


url: =Zomi te’ CivilDisobedience Movement (CDM) thukimpihna, dinpihna leh panpihna :: ZOMI DAILY\nZomi te’ CivilDisobedience Movement (CDM) thukimpihna, dinpihna leh panpihna\nposted on 19 February 2021 at 4:51 pm Lomkholna: GZA, News, Zomi\n1. Zomi ulenau, nulepa a kuamah peuh, Mipi tel kumpi hilo a, zawhthawh thu tawh a gumhanciam te khut nuai ah na ka sem kei ding hi ci-a, mailam saupi khualna tawh hangsan takin gam le minam ading a kipiakhia Taangpi Zum nasem mimal khempeuh i khensatna leh mapanna (Civil Disobedience Movemennt) 100 ah 100 thukimpih in kong panpih uh hi.\n2. CDM mapankhopna ah a kihel nai lo te in i gam i mipite nong khualna uh tawh hangsan takin nong kihelna ding un, lungkituak in kong hanthawn uh hi.\n3. Hih mapankhopna hangin, lungsim, pumpi leh hong lunglau sak ding thute ah note tawh kibang in kongding ding uh hi. Annek tuidawn lam ah dongtuahna, omna khawlna ding haksatna a nei i om leh, ta’ng a Thang Ho leh Lian Do te unau in miimtang taangtang ahawm veuveu mahbangun kihuh kihuai diamdiam ding hi hang.\n4. Leitung gam tuamtuam a om Zomite aw, CDM sepna tawh gam le minam ading a kipiakhia i Zomi Zum nasemte le amau innkuanpihte, mimal tul nga (5,000) kim te ading in, na om na gam tekpan un Zomi CDM panpihna sum “Thangho le Liando Fund” nong kaihkhopna ding un itna leh zahtakna tawh kong cial uh hi.\n5. Zogam ah Mipi deihteel Democracy kiuk na i ngah kik ni dong khat zong pelem loin, khut kilen in, ma i pang khawm ding aa gualzawhna dial, khai khawm ding hi hang.\nTopa aw, kote tawh hong omkhawm ta in. Central Executive Committee, Global Zomi Alliance\nContact: GZA email: [email protected], Rev. Dr. Go Cin Zam : 09 5171312, Rev. Dr. David Go Lian Suum : 09 779 999 095, Dr. Sian Nun Siam: 09 970 474 094, Pa Ngo Thawng Mang : 09 971 293 248\nPrevious: Cikciang lungkim ding? ~ Dr. Ngul Khan Pau\nNext: Khristian suahna in I ngeina siasak hiam? Dr. Ngul Khan Pau\nMalaysia Khuahun (May 30, 2018)\nZomi taangpaal khat MIT Webpage ah suak


url: =Zomi Song Topa Ka Mp3 Download (5.17MB)!\nzomi song - esther cingsan - topa nanglo in.\nzomi song.topa kei nong ompih den hi.\nzomi song.topa'n phal lo.\nzomi song topa phatun praise and worship\ntopa hoih hi-ect\ntopa deih hi zomi song\nzomi song - topa tawh kigamla leng\nzomi song // nang toh kikholh khawm nuam hi // ching ngaih lian\nciang nu zomi new song hong zuan ingh topa.official music.\nzomi song -nuam sing topa\nzomi song....kei suakta zo ing\nzomi song.ei lam topa om.\ntopa hoih hizomi song\nit tawp lo lyrics - zomi worship song 2017\ntopa ka nopna ~ vc mang\nzomi song....kong ki ap hi\nhiciangdong topa ~ ki thang - zomi idol malaysia 2014 zsm 5th anniversary.\nYou search for zomi song topa ka, we have found 62+ songs but showing top five to ten results only (our system cannot show you more than 5 to 15 results due to API limitation). Before download you can listen zomi song topa ka, play it by clicking the Play Button or Click to Download button to download the mp3 file in 201 bitrates.\nprothom morome jodi hamari na pai mp3 download


url: =Minam Kitukalhlo, Mimal Kitukalh (Kawlgam Census) ~ Pu Zokhai :: ZOMI DAILY\nposted on 19 February 2016 at 7:00 am UTC+9:30 Lomkholna: Article, Zokhai\nWritten on 27 August 2013\nSuutsuut, awiawi-in, geelgeel phot peuhmah dihni, I’ Zomi vaai, Laaizom Ngaihte-aw!\nZomi sung-ah ‘minam’ kitukalhlo-hi. Amihingte kitukalh-hi. Ami akitukalh-pen mi-mawkmawkte’ haanciamna-tawh apiang zoding hilo-in, alian zekmah, ahau zekmah, siamsinna asaang zekmah, mi tampite’ theih zekmah tebek-in kitukalhna lawhzo, bawlzo bek-uhhi.\nZomi pate-in leitang to-kol masa lo-in, lobulte, singbulte longkhia masa lopi-in Zomi khaici hongtuh uh-a, tua khaici po kimlo, apo sunsun honkhatte cingteekgawp, tatah (takneilo)gawp, pawlkhatte suanghuum lakleh lopa tung-ah kia ahihman-in zungkhak nading leitang omlo-in apo-in po vetlo hihbang dinmun-ah Zomite ki-om laaitak-hi.\nZungkhak nading leitang-tawh akizom khalo khaicite huih lak-ah keucip-in mangthang-a, amau’ mun-ah lauluangte, sialluangte, bii leh phaai cihte hongpo-a, leihoih themcik tung-ah akia-kha apo-kha ankungte deepcip uhhi. Kawl kumpite’ silate hongkuan ciang-in tua ankungte abeimang nading-in lauluang, sialluang, bii leh loo-te tuibuak-in eekleiza pia-uh ahihman-in ankungte deepgawp-a teemgawp khinta-hi.\nTu-in, ankungte akhanhoih nading-in ankungte’ phung kitokol laaitak, eekleiza kipia laaitak ahihi. Ankungte’ phung aki-tawhkol hun-in tawlno khatzung ankungte-zong zawm mahmah-in vul thei-a, akiim-a loo-kungte ahihleh zawm beklo-in kito-khia laai-hi. Sawtlo-in vul-in siding uhhi. Tua-pen ankung hah/zuun kici-hi. Ankungte’ phung aki-tawhkol laaitak-in amah leh akiim apaam-a apo khempeuh-in nasa-in vul uh-a, anua ciang-in ankung hong khanghoih-in loo-kungte beimang-hi. Zomi’ phung aki-tawhkol laaitak leh khitteh hihbangmah hiding-hi.\nAnkung tawhkolna-ah thugen lasakna amuibunh penpen hi-a, Zomi ahum/ahuu, aphungvuh, tha apia, alawpsak thulehla namcin agenthei, agelhthei khempeuh-in gengen suutsuut, gelhgelhding ahihi. Minam naseem akisa mahmah pawlkhatte-in thugengen, laaigelgelh te-khawng “huihbung” aci-tawh, “hong seempah vevua” aci-tawh, “gelhgelh, gengen bek-tawh bangmah piang kenteh” aci-tawh, gam sung-a omdiakte bang-in, “hong ciah-in hong seempah vevua” aci-tawh hihte-pen mihai kampau ahihman-in I’ minam nunniamna akilangh hilel-a, khatsiat-huai mahmah bek-in, hehhuai lo-hi. Gelhgelhding, suutsuutding, simsimding, zazading, lungtang-ah thun ngiatding, tua taktek nuntaakpih nading lampi omthei pan-hi.\nGengen, suutsuut, simsim, thunthun, lungsim-ah mun tampi luahsak, tua takciang-in veiina om theipan-a, tua veiina kigawm khawmthei panding-hi. Kawlgam Nai-Ngan-Zyi tanzil cianglel ahi zuauphuak liang-a kamciam piapia, vote (mee) zongzong-a angsung zonna ciang-tawh Zomi-vaai helkhawm khaloding hihang. Minam-pen minam hi-a, amaantak leh apiicing political kimawlna ahihkei buangleh “minam-in minam ahihi, minam-in minam’ gamlei-ah thuneihna aneihding” hihthu bekbek suutsuutding ahihi. Zai leh toi thu-peuh, Chin State leh Kawl Gamukte’ gamgi khunna peuh-tawh mehmeh kisam naailo-hi.\nAkuul masapen, athupipenpen “Zomi akiciteng Zomi ahihi. Minam kiplehkho khat ahihi. I’ minam-in I’ minam teenna leitang-ah thuneihna I-neihloh phamawh-hi” hihthu bekbek ahihi. Minam khanlawhna-pen laaigelhna, thugenna, lasakna pan-in tua laaite simsim, tua gennate ngaingai, tua late ngaingai, tuateh pianthakna piangthei pan-hi. Laaigelhte-in lungsim leh kha-tawh agelh hi-a, thugente-zong lasate-zong tuabangmah ahihi. Zomi phung aki-tawhkol laaitak-in, Zomi hum vilvel-a laaigelhte, thugente, lasate amawhsak mite, azahpih mite-pen ankung lak-a lauluang, sialluang, bii leh loo-te hilel uhhi.\nZomism lungsim-tawh sepkhiatna gah masa:\nMalaysia-ah gaaltaai honkhat-in UNHCR delh uh-a, tua-ah amadawk-in Victor Khambil (UN-min Victor Khensang)-in Dr Suikhar te’ lamlahna-tawh Chin Refugee Committee (CRC) nana-phut uhhi. Tualaai-ah Zomite naakpi-in paampaih uh-a, abeel sunsunte khembawl-in nawlkhiin uhhi (aneng atawng-in na’ theihnopleh hong hopih kiik-in). Tua ciang-in thongsung mahmah pan-in “UNHCR-ah racial discrimination nasia tak-in ki practice-hi” ci-in Hong Kong based the United Nations High Commissioner for Human Rights (UNHCHR) leh Geneva Convention, London based Amnesty International upaphualte leh tualsung Humanitarian upaphualte ahi SUHAKAM leh SUARAM te-ah laai ka’ khia-hi.\nAmnesty International London-a Isabelle (Asia Pacific Regional Commissioner and South East Asian Consular: +44 2074 135 500 tu-inbel amah hi nawnkei kha incin 2005 teng-a aseem-hi)-leh International Journalist Alice Nor te-in naakpi-in lam honglak-a, laaigelh ziading, bang point teng lading cihte thu honglah man-in naakpi-in muibunh-hi.\nThongsung pan-in ka’ pusuak nungsang-in CRC peuhmah-ah tokaai lo-a, Zomi-in Zomi-tawh phuding ngiimna-tawh Pasian’ geelna dungzuui-in ZAM hongpiang cipak-ni. ZAM kipawlna huihbung/huihthau (mi’ muhna-ah)-tawh naakpi-in UNHCR kikaap ahihman-in UNHCR inntual-ah Zomite hong laam litlit theipan hi-a, tua ma-in ahihleh CRC’ khateh dawl-a, tokaai themcik bek-in UN laai atawi ahihi.\nTua hi-a, Zogam pan-in Pasian’ thugen daan-a hongpai avekpi hisaam kencin pawlkhatte bangpen tua CRC’ nuai-ah akiluut lohman bekbek-a note hong zindoding leh hong samzoding gamnuam-ah Zomi ahoihkhom ana-omthei ahihlambeek thei le-uhcin hoihding-hi. Malaysia-ah 2005 kiim pan-in “Chin” mah nana kicici le-ung, tu-a na’ zintunna tepawl-uh gamdang tung khollo maithei ahihlamzong phawk-huai peuhmah-hi.\nHihthu pawlkhat-in toicik tak-in ensuk leuleu zeel-a, “Zomi cihkhawng Malaysia-a Hakhate’ tung-ah na’ thangpaih manpeuh uh-a hongging hilel” acibang om laailaai liang-hi. Malaysia-pen minam lungsim akitel khiatna mun ahihi. Canada pan-in Laimi upate tua a-Victor Khensang mahmah hong paikiik ngiat-in, USA-a Laimi buppi-tawh akithuminh thute sepsinna (practice)-in hongnei-hi. Kuala Lumpur thu-bek hi kilkel lo-hi. Amau 700 vaalta-bang akikhopna Jalan Imbi-ah “Zomi akici, MahSahLah hunlaai-a hong ukngei mite ahithei zah-in alampi khaakding” ci-in taangko ziahziah uhhi. Atuapi-mah athukhual bangkeek-in “Chin mah hi-ung” ci-in CRC-ah va-tokaai teeiteei talehang “haii” hong sakna kibehlap bekding-a, Zomi hizah gamdang tunglo dinghi.\nNa’ phawkding-uh: AU bekbek-ah, kampheen-in ka’ pai ciang-in, Laimi sinsen hinapi, Khup Suan Mung, Mang Lian Thang, Lian Khen Kap….. cihte-a kipan Zomi min sinsen tampi om-hi. Ahang I-theibeek uhhiam? Hihte UN Appointment Card aki lei-theih mapek ahihi. UN-ah ka’ puak laaiphah ka’ ngilh naailoh khat-pen CRC Serial No. 820 atawi laaizom khat CRC-ah vapai-a,\n“Serial No 1000 vaalte nangawn kisam ta-a, kei’ hun tung naailo-hiam?” avacih takciang-in,\n“Na’ card luui luata, athak laihding” ci-in card thak bawlsak-a, Serial No 2800 pia ziau-hi.\nPasian-in Ama’ bawlsa minam mangngilhlo ahihman-in a card luui-pen aneipa-in keem ciitciat-a, ZAM-ah hongpai ciang-in card thak leh aluui Xerox pah-in tua-tawh akibang liinlian adang 6-tawh UNHCR-ah ka’ puak-hi. Tuabangte’ nung-ah, “ZAM kipawlna-a pawlmite minsaanna (registration) hongpia mah nu’ng-eileh” hong kici panpan ahihlam mangngilh keini. Malaysia-a Laimite’ tung-a thangpaihna ciangbek hilo-hi. Zomite gamnuam atun theih nading lunggulhna lianzaw thamtham ahihna phawkni. UNHCR-ah uliante’ khepeek aliakliak Laimite’ ziak-in gamdang pai nading form tung-ah “Chin” hong cihteeiteei poi masa peuhmah lo-hi. Gam khempeuh-ah minam maan akilat nading lampi hoih mahmah “CENSUS” om lel-hi.\nTua ahihman-in hih ahoihpen lampi tu-in Kawlgam nangawn-ah hong piang theiding dinmun hita-a, tua CENSUS ah “Chin I-cih keileh toilua, …….” cihte lungsim pan-in laakkhiat peuhmah photding ahihi. Chin cihloh-a toilua ahihleh Tedim Chin toi lua-lawmlawm loding-hiam? Tonzaang Chin, Dim Chin, Teizaang Chin, Siyin Chin, Zo Chin, hihte toi cihtak toizaw loding-hiam? Bawng-ek (Bullshit) deenkeek bang loding I-hihiam??? “Zomi hihna lahkhiat nading hibek lampi om-eih” ci-a lawptak-a gelhsuk pahding bangmah haksa lo-hi.\nThunuazuui-bel asia hi ngeilo dinghi, aciillam-in anphung tawhkol mahbang-in “akhial I-hiale??” kici thei zahdong ding-in supna baaina ommai kha-mah ding-hi, ahizong-in tawhkolsa ankung’ ading guah hongzu peelmawh ding-a, tua ciang-in ankung honghing dilhdelh-in hongdawng ding-a, hongkhang-in dawn hongsuang dinghi.\nZomi leh Chin kitukalh lo-a, mihing nih ahihi. Amau’ masuan ciatciat akhuatding ahihi. Zomi sung-ah akitukalh-pen nang leh kei ahihi. Thudang hilo-hi. Nupa kitawng-a akikhen keileh amau’ inn kuamah-in sehhawm theilo-hi. Akisamlo lauthawngna batlaak kuullo-hi. Nupa akilem naakleh amau’ dawhkaan kuamah’n tuhkhia theilo-hi. Amau’ lupna laaikhun kuamah-in suankhia theilo-hi. Amau’ kaal-ah tui leh huih-zong thawl lo-hi.\nZomite-aw, I’ kaal-ah tui leh huih genloh ei’ pau-a khiatna neilopi kammal Chin peuh thawlsak loding hihang. Kawl ngalkhuahaang leh Lai pheisam te-peuh thawlsak loding hihang. Hihpen Minam’ Politics hi-a, Kawlgam Nai-ngan-gyi kidemna tepawl hilo-hi. Minam’ Sisan thu ahihi. Minam’ suahtaakna thu ahihi. Minam’ leitang leh Minam’ maailam ahihi.\nPasian-in maaipha pia pak-a, mipi maai-ah thugen lasa thei dinmun-a a-om Pasian’ thugente ataangpi-in pawlpi mite suplawh dingciang ngaihsutna-tawh Chin leh Zomi kaal-ah bangbang hileh nana kitaaklah keile-uh minam’ maailam hizaw dinghi. Pasian’ thu-ah kigii/gamgi (boundary) omlo ahihlam thei unla, minam-in ama’ nam nei ahihlam theihding akilawm ahihi.\nPasian-in Thuciam Luui hun-in “minam: Israel mite” a-ukzia, apaipihzia theihding ahihi. Amah biakna-ah minam deidanna omlo ding-a, minam vaai-ah minam huamteng bekmah minam khat ahihlam athak-a phawk theihding akisam ahihi. Minam-pen ZBC, AG, RC, EBC, TBC,….. cihte hilo-in Zomi ahihi.\nPrevious: Cimphawng ki puahkawm, ZomiDaily simkawm in #3\nNext: Na tate gamtat hoihlo te bangci puahphat ding nahiam? ~ Naalian Zomi\nSanggam Nu Zing Mawi in Mawlaik pan hong nusia


url: =Hehpihna le Khuangaihna (Grace and Mercy) ~ Suangh Dal :: ZOMI DAILY\nHehpihna le Khuangaihna (Grace and Mercy) ~ Suangh Dal\nposted on 6 January 2015 at 3:17 pm Lomkholna: Article, SuanghDal\nHehpihna le Khuangaihna kammal pen a khiatna kibang lo hi. Hehpihna pen ih ngah dinga kilawm lo ngahna pen hehpihna ahi hi. Ahang (condition) tungah a kingalo piakna pen hehpihna ahi hi. Ih tun nadinga kilawm lo vantunggam tunna thuphpa pen hehpihna hang bek ahi hi. A langkhat leuleu ah khuangaihna cih ciangin ih kilawm ih tuakpih hell sung tun nading panin ih thuak ding hong cikzeetna pen khuangaihna (Mercy) kici hi.\nIh Topa’ Jesuh’ ong tatkhiatna Singlamteh le a thawhkikna in hell pan hong honkhia bek hi loin ih kilawmlohna mun nuntak tawntungna ah hong koih lai ding ahi hi. Hell ah a thuak ding ih hih laitak in hong khuangaih bek hi loin ih ngah ding ih san dinga kilawm lo nuntak tawntungna zong tawh ahong hehpih ahi hi. Ama’ hong hehpihna le Khuangaihna in a bucing hotkhiatna ahi hi. Grace pen hehpihna hi a, Mercy pen khuangaihna hi.\nPasian ong khuangaihte bek ih hi kei a, Pasian ong hehpihte zong ih hi hi. Pasian ong hehpihte bek ih hih kei a, Pasian ong khuangaihte zong ih hi. Hehpihna bek tawh kicing lo a, khuangaihna bek tawh zong kicing lo hi. Khuangaihna maan taktak tungah kinga lo hehpihna pen picing thei lo hi. Topa in ong khuangaihna hangin ong suakta sak ciang bek hi loin a hehpihna thupha ahong piakbek lai ahi hi. Suakta sak ciang bek hi loin inn le lo guan lai hi.\nAhong hehpih theih nadingin ahong khuangaih thei taktak pen ih Topa Jesuh Khrih bek om hi. Hehpihna (Grace) le Khuangaihna (Mercy) kizom tawntung hi. Ih khuangaih huai lam kithei lo pi a, hehpihna bek konlawhna in lampi maan ah hong kha zo lo ding hi. Hell lam pan hotkhiatna kisam a, Tunglam pan nuntakna bucing ih kisam hi. Hih lam le hualam pan, nuai lam le tunglam pan Topa’ hotkhiatna bucing ih cih in ahong hehpihna le ahong khuangaihna ahi hi. Evan. Suang Dal\nPrevious: Zogam thuthang (Zogam news) ~ 07 December 2014\nNext: Zomi Group mail zang a Pasian’ thu genna ~ Pau Khat Suan\nSese aw ei mate!\nMalaysia vanlengkhat vandawn ah alen laitak cina damlo omin London ah kilehkik\nChristmas thupuak by Rev. Dr. Suan Za Khup\nZanni December pan Mai Kum ah


url: =A Year in Uganda Search: Google’s Top Searches of 2013 |\nOn Tuesday, Google announced its annual Year End Zeitgeist, a look at 2013 through the collective eyes of the world on the web, offering a unique perspective on the year’s major events and hottest trends based on what people in Uganda searched for most in 2013.\n1. C…e connect\nPrevious Remittances, NGO Conversions Expected To Boost Bhilling\nNext Tullow Oil Boss Karuhanga Retires


url: =Start Over You searched for: Subject Newsletters ✖Remove constraint Subject: Newsletters Subject Neighborhood and Community Associations ✖Remove constraint Subject: Neighborhood and Community Associations Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Rental housing--Law and legislation--New York (State)--Periodicals. ✖Remove constraint Subject: Rental housing--Law and legislation--New York (State)--Periodicals. Collection The New York State Tenants & Neighbors Coalition Records, 1970-2002, bulk 1970-2002 ✖Remove constraint Collection: The New York State Tenants & Neighbors Coalition Records, 1970-2002, bulk 1970-2002 Names The New York State Tenants and Neighbors Coalition ✖Remove constraint Names: The New York State Tenants and Neighbors Coalition Names Rent Stabilization Association of New York City ✖Remove constraint Names: Rent Stabilization Association of New York City


url: =MI THAHAT PU TAWK THANG' TANGTHU - Laibu Saal\nHome > Mimal Taangthu > MI THAHAT PU TAWK THANG' TANGTHU\nMI THAHAT PU TAWK THANG' TANGTHU\nGelh - Vung Cin Kham\nUkpipa Hau Cin Khup in tuangdung pek pua dingin cial hi. “Zawl aw, na tuangdung lah hong puakpih mah ning in, nang zong anneek khat akpi khat ta tawh hong mehsak in,” ci hi. Tua ciangin kuan uh hi:\nTonzang ukpi gam sunga pasal hatte in mualdungah lampi sat tawmin, miksi sazawnin zawng uh hi. khatvei lui sung khatah khahsuahin tolhsak kha uh a, thukpi tak tum hi. A dawhdawh uh hangin mipi in dokkhia zolo uh hi. Tua ciangin Tawk Thang in, “Liangdap khat hong pia dih vua,” ci-in a mongah liangdap dapin puakhia a, a khukdinna kuak pen sai khephah cia tawh kibang hi, ci uh hi.\nTungtuang-a Pu Awn Khaw Paute innka laizanga songka ka kua a pha pen Gamlai gama kisui ahi hi. A sui pasal hatte in zawng uh a, Tuithu ngahmunah gal kahpih uh hi. Tonzang lam gal, singkung lakah a puakzia ding uh thei lo uh a, Tuithu gal Vialcian lamah nusia uh hi. Tua thu Tawk Thang in a theih ciangin amah guakin zankuanin sing lakah a tung lamin tawi zeuzeu-in Tungtuang khuanawlah nga hi. Khua sung pasalte in a muh uh ciangin lamdang sa uh a, a kan uh ciangin Tawk Thang puak ahi lam phawk uh hi.\nUkpipa Hau Cin Khup sial sawnnga tawh a ton lai-in a ngeina bangin pansik (ton kipatna) ni-in song suite kivak hi. Zingsang khuavak ciangin tangvalte in sialte mawlpih dingin sialkongah khau-in khih uh hi. Tawk Thang in mipi muhna-ah sialte pen a ki-ah manin a ngawngah hekin a mitte a khelkhiat ziauziau pen lamdang leh muhnopsa-in, mipite awng ziahziah hi.\nA khuapihte Lam Suan leh a lawmte thum in zunun ni khatin vuak sawm hi. Zunun khekleh ni-in zu khamte in phinin kilai uh a, Tawk Thang in huan sakah khat, phung tungah nih, inn nuai-ah khat lawn mengmengin zo ziau hi.\nPhaitu khua-a a zawlpa in a innka zawl a sauna feet 24 tang 4 tang 2 sah mal 4 a veka na puak zawh leh tang in, ci hi. Tawk Thang in lomhenin pua-a tang pah hi.\nTungtuang hausa upate in zu le sa a nek ni khatin to-in kilai uh hi. Tawk Thang in zo hi. Tua ciangin hausapa Phut Vum in, “Tawk Thang pen sing le suang zong bang kei; sik tawh kibang,” ci hi.\nPoding kici lopa bawhhak mahmah nam khat pen Tawk Thang in a tawbo tawh tepin bot zo hi. Tua hangin Tonzang khua kimte in tu dongin Poding pen “Tawk Thang’ nel bawh kiak” ci uh hi. A taw ip a, tangvalte in phen a sawm uh hang phen zolo uh hi.\nGuapum nal tunga kah kidemna-ah kuamah dang a kah zo omlo hi. Tawk Thang baih takin kah zo hi. “Pu Tawk Thang, nang bangci kah na hia ?” ci-a a kidot ciangin, “Guapum a kitam lo deuhin mekin kah leng haksa lo pi,” ci hi.\nMizogamah a sanggamte Tawng Vial leh Thawn Pau tawh zin uh hi. Zawlbuk-ah tangvalte in phinphin uh a, kilai uh hi. Tawk Thang in a khup a thalin a lomlomin a lot khit ciangin amau laka a hat pen leilak a denna leh a siakmit kitam hi.\nA sungte in a lo uhah ann siimsak uh hi. A ciah ciangin vaimim bawk sawmgiat puak khatin pua hi. Mai pum 100 zong pua zo hi.\nTungtuang khua tangvalte in sial gawh ding a mawlpih uh leh khahsuah uh hi. Tawk Thang a kisil kim lai ko uh a, Tawk Thang in a khut lang khatin a kal humin a khut langkhatin sialmei-ah manin khawlsak hi.\nTawk Thang a sih ciangin a guh a et uh leh bing hi, ci uh hi. A suan a khakte Suangsang khua-ah om uh hi. A pu mah bangin midang sangin hatzaw uh a, ahi hangin Tawk Thang zah a hat omlo hi.\nSource ; Tedim No. 1 Basic Education High School, Golden Jubilee Magazine 1998 page 335-336.\nItem Reviewed: MI THAHAT PU TAWK THANG' TANGTHU Description: Rating: 5 Reviewed By: Cinpu Zomi